12/12/11: Cymru ac Ewrop yn dysgu gyda'i gilydd\n07/12/11: Cymwysterau Cymru'n addas i'r pwrpas? Trafodwch\n07/12/11: Cymwysterau Cymru yn Addas i'r Diben? Trafodwch\nYdy'r system gymwysterau yng Nghymru a'r cymwysterau eu hunain yn addas i'r diben? Ymunwch â'r drafodaeth ar-lein ar www.qualificationsconference.pbworks.com – sef y rhagflaenydd i'r gynhadledd genedlaethol ar gymwysterau ar 2 Chwefror 2012 – a fydd yn cyfrannu at yr Adolygiad Cymwysterau swyddogol a gomisiynwyd gan Lywodraeth Cymru.\nTrefnir y drafodaeth ar-lein a'r gynhadledd gan GolegauCymru mewn partneriaeth â Llywodraeth Cymru. Gwahoddir arweinwyr, rheolwyr, athrawon a dysgwyr sy'n rhan o addysg a hyfforddiant i gymryd rhan. Mae'r ffocws ar y cymwysterau sydd ar gael i bobl 14 i 19 oed. Mae'r cyfranogwyr tebygol yn cynnwys colegau addysg bellach, ysgolion, sefydliadau addysg uwch a darparwyr dysgu seiliedig ar waith annibynnol, yn ogystal â sefydliadau dyfarnu, cynghorau sgiliau sector, partneriaethau dysgu 14-19, Estyn a chynrychiolwyr cyflogwyr.\nDywedodd Prif Weithredwr ColegauCymru John Graystone: "Yn dilyn galwad y Gweinidog Addysg, Leighton Andrews yn gynharach eleni am ddadl genedlaethol ar gymwysterau, cyhoeddodd y Dirprwy Weinidog Sgiliau, Jeff Cuthbert AC, Adolygiad Cymwysterau ym mis Medi. Mae hwn yn adolygiad eithriadol o bwysig a fydd yn helpu ffurfio cyfeiriad ein system gymwysterau 14-19 ar gyfer y ddegawd nesaf o leiaf.\n"Mae ColegauCymru yn awyddus i gynorthwyo a chefnogi bwrdd prosiect yr adolygiad i estyn allan a chasglu barnau'r sector addysg a hyfforddiant ehangach. Felly, rydym yn trefnu, mewn partneriaeth â Llywodraeth Cymru, fforwm trafod ar-lein sy'n agored i bawb fel lle i drafod llwybr cymwysterau i'r dyfodol yng Nghymru. Bydd cynhadledd genedlaethol ar gymwysterau yn dilyn ym mis Chwefror."\nBydd y prif bwyntiau a ddaw i'r amlwg o'r drafodaeth ar-lein yn cyfrannu at y gynhadledd genedlaethol ar gymwysterau. Bydd cyfle pellach i gyfrannu at y drafodaeth ar-lein yn dilyn y gynhadledd, a bydd adroddiad terfynol ar y dystiolaeth a gasglwyd i fwrdd prosiect yr Adolygiad yn cael ei gyflwyno gan GolegauCymru. Mae disgwyl i fwrdd prosiect yr Adolygiad gyflwyno'i adroddiad i'r Dirprwy Weinidog Sgiliau yn yr hydref 2012.\nDywedodd y Dirprwy Weinidog Sgiliau Jeff Cuthbert AC: "Mae cael mynediad i system gymwysterau uchel ei pherfformiad, a ddeellir yn dda ac sy'n ymatebol yn hynod bwysig i ddysgwyr, addysgwyr, cyflogwyr a'r gymuned ehangach. Wrth ystyried y llwybr cymwysterau yng Nghymru i'r dyfodol, mae'n hollbwysig fod ein trafodaethau a'n penderfyniadau'n seiliedig ar dystiolaeth glir.\n"Rwy'n falch iawn fod ColegauCymru wedi achub y blaen, ac mewn partneriaeth â Llywodraeth Cymru, wedi sefydlu fforwm trafod ar-lein agored lle bydd cynhadledd genedlaethol ar gymwysterau'n dilyn. Bydd y ddau gyfle hyn yn galluogi bwrdd prosiect yr Adolygiad i gasglu llawer o dystiolaeth berthnasol ynghylch yr hyn sy'n gweithio'n dda, yr hyn nad yw'n gweithio cystal â'r hyn y mae angen ei newid."\nCyswllt: Sylvia Davies ar 029 2052 2500 neu 07968 771913\n2. Mae'r fforwm trafod yma: http://qualificationsconference.pbworks.com\n3. Cliciwch am raglen y gynhadledd: Adygiad Cymwysterau\n4. Hashtag Twitter yw #QualsConf\n5. Ar 29 Medi 2011 bu i'r Dirprwy Weinidog dros Sgiliau Jeff Cuthbert AC gyhoeddi Adolygiad Cymwysterau. Caiff yr Adolygiad ei gadeirio gan Huw Evans OBE. Cyhoeddwyd y rhestr gyflawn o fwrdd prosiect yr Adolygiad ar 6 Rhagfyr. Cynhelir cyfarfod cyntaf y bwrdd prosiect heddiw, 7 Rhagfyr.\n24/11/11: Sbaeneg: yn Allweddol i Raglen Waith Prentisiaid Peirianneg\nMae'r cyfle i gael lleoliad gwaith Ewropeaidd yn ysbrydoli prentisiaid peirianneg o Gymru i ehangu eu gorwelion. Y cam cyntaf: dysgu Sbaeneg.\nMae Sbaen yn cynnal lleoliadau gwaith pythefnos o hyd i brentisiaid o Gymru o dan raglen dan arweiniad CollegesWales International - sef cangen ryngwladol ColegauCymru / CollegesWales. Mae'r rhaglen a ariennir gan Ewrop yn gweithio gyda cholegau ledled Sbaen - yng Ngwlad y Basg, Catalonia ac Ynysoedd Baleares - i chwilio am leoliadau gwaith i hyd at 26 o brentisiaid o Gymru yn y gwanwyn 2012.\nMae'r rhaglen lleoliad gwaith hon yn uchelgeisiol ac yn heriol i'r dysgwyr. Mae tiwtoriaid y prentisiaid yn eu sefydlogi yn y wlad sy'n cynnal ac wedyn yn gadael y prentisiaid i fod yn gyfrifol am wneud swydd mewn cwmni yn Ewrop. Bydd rhaid iddynt addasu i ddiwylliant newydd, cyd-dynnu â chydweithwyr newydd a chyfathrebu mewn iaith anghyfarwydd am barhad eu harhosiad.\nHeddiw, mae pum prentis peirianneg, sy'n astudio yng Ngholeg Morgannwg wedi cael amser gan eu cwmnïau - FSG Tool and Die, RPC Containers ac Eries Magnetics, ynghyd â dau diwtor peirianneg o Goleg Castell-nedd Port Talbot - Michael Rees a Colin Thomas, i ddechrau paratoi ar gyfer y lleoliadau a fydd yn digwydd fis Mawrth nesaf trwy ddysgu Sbaeneg.\nDywedodd un o'r prentisiaid, Luke Parry sy'n 19 oed ac yn gweithio yn FSG Tool and Die: "Dewisais beidio ag astudio ieithoedd yn yr ysgol - roedd fy mryd i ar wyddoniaeth a thechnoleg. Ond mae hyn yn wahanol. Mae'n digwydd go iawn - rwy'n mynd i weithio yn Sbaen. Bydd angen imi ddeall fy swydd, fy nghydweithwyr ac wrth gwrs y pennaeth! A bydd angen imi gael trefn ar fy hun - prynu bwyd, defnyddio cludiant cyhoeddus. Popeth.\n"Mae'n rhoi dysgu iaith mewn persbectif cwbl newydd. Mae gennyf gymhelliant uchel i ddysgu Sbaeneg nawr. Bydd rhaid imi weithio'n galed rhwng nawr a mis Mawrth i wasgu digon o Sbaeneg i'm hymennydd i allu gwneud y mwyaf o'r profiad hwn.\n"Rwy'n edrych ymlaen hefyd at ychwanegu iaith dramor fodern at fy CV. Mae'n wych bod y cwrs iaith rwyf arno'n mynd i gael ei achredu felly bydd gennyf rywbeth ar bapur i ddangos amdano. A phrofiad gwaith mewn gwlad arall hefyd, rwy'n mawr obeithio y bydd hynny'n gymorth mewn sawl ffordd yn y dyfodol."\nDywedodd Cydlynydd Rhyngwladol ColegauCymru / CollegesWales, Siân Holleran, y mae hi ei hun yn ieithydd: "Mae ColegauCymru'n gweithio'n galed i gynnig cyfleoedd i ddysgwyr yng Nghymru ehangu eu gorwelion a dod o hyd i'w lle yn yr economi fyd-eang. Ni fu gwell amser erioed i fyfyrwyr coleg uchelgeisiol sydd â'u bryd ar lwybr gyrfa alwedigaethol i ychwanegu iaith dramor fodern at eu set o sgiliau galwedigaethol.\n"Mewn partneriaeth â CILT Cymru, y Ganolfan Genedlaethol ar gyfer Ieithoedd, mae ColegauCymru wedi trefnu hyfforddiant iaith dwys i'r prentisiaid, a achredir gan CBAC. Cynhelir y sesiynau yng Ngogledd a De Cymru.\n"Gellir dod o hyd i yrfaoedd galwedigaethol cludadwy rhyngwladol mewn therapi harddwch, gweinyddiaeth busnes, arlwyo, adeiladu, addysg, peirianneg a rhagor. Mae sgiliau technegol a meddal lefel uchel yn ogystal â phrofiad o ddiwylliannau eraill a meistrolaeth ar iaith arall yn gwneud cyfuniad diguro.\n"Rwy'n edrych ymlaen at ehangu'r cyfleoedd hyn yng Nghymru trwy ehangu cyfranogiad dysgwyr Cymru mewn lleoliadau gwaith yn Ewrop ac rwy'n dymuno pob lwc i'r grŵp cyntaf o brentisiaid hyn gyda'u Sbaeneg!"\n02/11/11: Consortiwm Addysg Cymru-Tsieina yn Elwa ar Ymweliad Tsieinead\nConsortiwm Addysg Cymru-Tsieina yn Elwa ar Ymweliad Tsieinead\nMae Consortiwm Addysg Bellach Cymru-Chongqing yn croesawu Grace Tan, sydd newydd ei chyflogi, i Gymru ar ei thaith frysiog o golegau'r wythnos hon, yn dilyn lansiad swyddogol y Consortiwm gan Brif Weinidog Cymru yn Tsieina yr wythnos diwethaf.\nCyflogir Grace Tan gan CollegesWales (UK) International i gynrychioli'r Consortiwm Addysg Bellach (AB) yn Chongqing. Bydd hi'n rhoi parhad a momentwm i bartneriaethau sydd eisoes yn bodoli rhwng colegau yng Nghymru a'u cymheiriaid yn Chongqing ac yn gweithio fel catalydd i ddatblygu partneriaethau newydd a fydd o les i'r ddwy wlad fel ei gilydd.\nDywedodd Cadeirydd y Consortiwm AB, Mr Bryn Davies: "Mae gan Grace Tan gymwysterau dilychwin, gyda gradd anrhydedd o Brifysgol ym Mhrydain ac wedi gweithio'n ddiweddar fel uwch swyddog masnach a buddsoddi i Fasnach a Buddsoddi y DU - sy'n rhan o Swyddfa Prif Gonswl Prydain yn Chongqing. Yno, helpodd gwmnïau'r DU i ehangu eu busnes yn Ne Orllewin Tsieina.\n"Dim ond yn ddiweddar y mae Grace wedi ymuno â Chonsortiwm Addysg Bellach Cymru-Chongqing ond mae eisoes yn profi i fod yn gaffaeliad gwych. Mae ei sgiliau cyfathrebu a threfniadol eisoes wedi'u defnyddio'n dda wrth drefnu lansiad swyddogol y Consortiwm yn Tsieina ac wrth gyflwyno'r Consortiwm i asiantau addysg yn Tsieina."\nMae nodau Consortiwm Addysg Bellach Cymru-Chongqing yn cynnwys defnyddio arbenigedd colegau yng Nghymru i gynorthwyo yn y gwaith uchelgeisiol o ehangu economaidd a chymdeithasol Chongqing trwy ddarparu hyfforddiant perthnasol, cyrsiau wedi'u teilwra a chymorth ymgynghorol.\nMae disgwyl i ddysgwyr Cymru hefyd elwa ar y Consortiwm. Mae gan Gymru a Chongqing dipyn i'w dysgu wrth ei gilydd. Y prif ffocws ar gyfer Chongqing yw codi lefelau sgiliau ei weithlu sy'n cynnwys ei boblogaeth ymfudol gynyddol. Y prif ffocws i Gymru yw sefydlu cyfeiriad meddwl rhyngwladol ymhlith ein dysgwyr, ehangu eu gorwelion a gwella'u cyfleoedd cyflogaeth yng Nghymru ac yn y farchnad fyd-eang.\nMae'r prif flaenoriaethau i'r Consortiwm yn cynnwys:\nCyfnewidiau diwylliannol rhwng myfyrwyr yng Nghymru a Tsieina\nDewisiadau astudio rhyngwladol\nGwaith gyda chymheiriaid mewn colegau yn Chongqing i gryfhau systemau sicrhau ansawdd a datblygu arbenigeddau'r cwricwlwm\nArchwilio'r potensial ar gyfer hyfforddiant corfforaethol mewn cwmni ac uwchsgilio gweithwyr a thechnegwyr ymfudol yn Chongqing sy'n cyflym ddatblygu.\nDywedodd Grace Tan: "Dyma fy ymweliad cyntaf â Chymru ac rydw i ar ben fy nigon gyda'r croeso twymgalon rydw i wedi'i gael! Rwy'n falch o fod wedi gallu ymweld â phob un o'r un coleg ar ddeg o bob cwr o Gymru sy'n rhan o Gonsortiwm Addysg Bellach Cymru-Chongqing. Mae'n golygu taith eithriadol o brysur ledled y wlad, ond ceir brwdfrydedd rhyfeddol a momentwm ynghylch y Consortiwm sy'n ei wneud yn hynod werth chweil.\n"Mae'r Consortiwm yn ddatblygiad cyffrous sy'n dod â chydlyniad a ffocws ar Gymru i gynulleidfa Tsieineaidd. Mae'r Consortiwm yn agor ffenestr newydd gyfan o gyfleoedd ac arbenigedd i'w chynulleidfa yn Chongqing, sy'n cwmpasu Safonau Uwch, y Fagloriaeth Ryngwladol, arbenigeddau technegol ac arbenigedd mewn gweithio gyda busnesau.\n"Yn ogystal, o gofio mai Chongqing yw un o'r dinasoedd cyflymaf ei thwf yn y byd, bydd y Consortiwm hefyd yn ffordd o danio brwdfrydedd myfyrwyr o Gymru i gofleidio heriau economi fyd-eang."\n3.Yn 2011, bu i 11 o golegau addysg bellach Cymru ffurfio Consortiwm Addysg Bellach Cymru-Chongqing sy'n rhan o CollegesWales (UK) International.\n4. Y sefydliadau addysg bellach sy'n ffurfio'r consortiwm yw:\n5. Mae'r Consortiwm yn cyflogi siaradwr Mandarin, Grace Tan, sydd wedi ei lleoli yn swyddfeydd Llywodraeth Cymru yn Chonging: Wales Government Office, Room 2808, Metropolitan Tower, Zourong Road, Central District, Chongqing 400010, P.R. China.\n6. Yn y llun: Cadeirydd y Consortiwm, Bryn Davies; Swyddog y Consortiwm yn Tsieina, Grace Tan; Swyddog Rhyngwladol ColegauCymru, Sian Holleran.\n21/10/11: Prif Weinidog yn Lansio Consortiwm AB Cymru-Chongqing\nCysylltu Colegau Cymru a Tsieina\nMae colegau addysg bellach Cymru yn ehangu eu cysylltiadau â Tsieina drwy fenter newydd a lansiwyd heddiw (dydd Mawrth 25 Hydref) gan y Prif Weinidog, Carwyn Jones, sydd ar ymweliad â'r wlad.\nMae Consortiwm Cymru-Chongqing yn dod â cholegau Cymru at ei gilydd i ddatblygu partneriaethau gyda busnesau a sefydliadau yn Chongqing. Mae hynny'n cynnwys ysgolion technegol a galwedigaethol.\nBydd y Consortiwm yn hyrwyddo'r broses o recriwtio myfyrwyr rhyngwladol ac yn ei datblygu a bydd hefyd yn datblygu cyrsiau galwedigaethol arbenigol. Yn ogystal â hynny, bydd yn datblygu sgiliau a chyrsiau hyfforddi ar gyfer cwmnïau o Tsieina.\nCaiff y Consortiwm ei reoli gan Golegau Cymru, y sefydliad sy'n cynrychioli holl golegau addysg bellach (AB) Cymru ynghyd â'r ddau sefydliad AB. Mae'r Consortiwm wedi penodi aelod o staff sy'n gweithio'n amser llawn yn swyddfa Llywodraeth Cymru yn Chongqing i ddatblygu'r cydweithrediad.\nDywedodd y Prif Weinidog: "Drwy Gonsortiwm Cymru-Chongqing bydd modd i'r colegau hynny o Gymru sy'n aelodau ohono ehangu eu gwaith gydag ysgolion technegol a galwedigaethol Chongqing. Byddan nhw'n rhannu arbenigedd a phrofiad gyda'u cyfeillion yn Tsieina ac yn rhoi cyngor iddyn nhw.\n"Bydd yr aelod o staff a benodwyd i gynrychioli'r Consortiwm yn Chongqing yn rhoi hwb ychwanegol i bartneriaethau a chyfeillgarwch sydd eisoes yn bod rhwng colegau Cymru ac yma yn Tsieina. Dymunaf bob llwyddiant i'r Consortiwm yn y dyfodol."\nYn ôl Bryn Davies, Cadeirydd y Consortiwm: "Nodau Consortiwm Addysg Bellach Cymru-Chongqing yw defnyddio arbenigedd colegau Cymru i helpu Chongqing yn ei rhaglen uchelgeisiol o ehangu'n economaidd ac yn gymdeithasol. I wneud hynny byddan nhw'n rhoi hyfforddiant perthnasol, yn paratoi cyrsiau pwrpasol ac yn rhoi cymorth ymgynghorol.\n"Mae budd hefyd i ddysgwyr Cymru. Mae gan Gymru a Chongqing lawer i'w ddysgu oddi wrth ei gilydd. Sylw pennaf Chongqing yw gwella sgiliau ei gweithlu gan gynnwys ei phoblogaeth fudol sy'n cynyddu o hyd. Sylw pennaf Cymru yw annog ei dysgwyr i feddwl yn rhyngwladol, gan ehangu eu gorwelion a chan wella'u cyfleoedd cyflogaeth yng Nghymru yn ogystal â'r farchnad fyd-eang. Dyma gyfle cyffrous iawn i addysg bellach a dysgwyr Cymru."\n5. Mae'r Consortiwm yn cyflogi Swyddog Prosiect, Grace Tan, sydd wedi ei lleoli yn swyddfeydd Llywodraeth Cymru yn Chonging: Wales Government Office, Room 2808, Metropolitan Tower, Zourong Road, Central District, Chongqing 400010, P.R. China.\n04/10/11: Cymru ar lwyfan WorldSkills\nCymru ar y llwyfan yn WorldSkills\nMae WorldSkills, y gystadleuaeth sgiliau sy'n cyfateb i'r Gemau Olympaidd, neu i Pisa i bobl ifanc 18-25 oed, yn dod i'r Deyrnas Unedig eleni: yr wythnos hon, yn wir, 5-8 Hydref. A bydd Cymru'n chwarae rhan amlwg ar lwyfan y digwyddiad.\nWorldSkills yw'r gystadleuaeth sgiliau ryngwladol fwyaf yn y byd ac yn denu mwy na 50 o wledydd i gystadlu am fedalau mewn 46 o gategorïau. Mae'r gystadleuaeth yn cael ei chynnal bob dwy flynedd ac mae'n ffordd arbennig o amlwg a dwys o gydnabod y lefelau uchaf posibl o sgiliau galwedigaethol yn nhermau byd eang.\nYn dilyn proses ddethol drwyadl trwy gyfres o rowndiau, cyrhaeddodd dau fyfyriwr coleg o Gymru y broses o ddethol Sgwad y Deyrnas Unedig. Aeth un ohonynt, David Bowen, myfyriwr 18 oed sy'n astudio dylunio gwefannau yng Ngholeg Sir Gâr, yr holl ffordd a dod yn aelod o Dîm y Deyrnas Unedig. Yng Nghanolfan ExCeL yn Llundain yr wythnos hon bydd yn cystadlu dros bedwar diwrnod yn erbyn y dylunwyr gwefannau gorau yn y byd o dan 25 oed. Bydd pwysau aruthrol arno.\nYn ogystal, mae hanner colegau Cymru wedi cael eu dewis i arddangos sgiliau penodol ar lwyfan sioe Wordskills. Mae'r nifer ddwywaith mor uchel ag y byddid yn ei disgwyl o wlad mor fach â Chymru ac mae'n dangos cystal mae Cymru'n ei gwneud wrth arddangos rhagoriaeth ym myd sgiliau.\nDywedodd Prif Weithredwr ColegauCymru John Graystone: "Mae David Bowen wedi gwneud yn anhygoel o dda i gael ei ddewis i fod yn nhîm y Deyrnas Unedig ac yntau dim ond yn 18 oed. Mae wedi gweithio'n galed iawn i fireinio ei sgiliau trwy'r gyfres hir o rowndiau a chystadlaethau ar draws y Deyrnas Unedig a'r tu hwnt yn y cyfnod cyn Wordskills, ac ar yr un pryd wedi parhau i astudio ar gyfer ei Ddiploma Cenedlaethol yng Ngholeg Sir Gâr. Mae'n haeddu ein llongyfarchiadau a'n dymuniadau gorau ar gyfer y gystadleuaeth yn erbyn y gorau yn y byd yr wythnos hon.\n"Hefyd, rwyf wrth fy modd i gydnabod bod colegau Cymru wedi gwneud yn llawer gwell nag y byddid yn disgwyl wrth gael eu dewis i arddangos amrywiaeth o sgiliau galwedigaethol i'r 150,000 o bobl yng nghynulleidfa Wordskills. Bydd deg coleg yn perfformio deuddeg arddangosiad gan gynnwys celfyddydau coginio, blodeuyddiaeth, bwrw haearn, adeiladu cychod yn broffesiynol, celfyddydau perfformio, crefftau cefn gwlad traddodiadol a sgiliau gwyrdd. Camp enfawr yw hon ac mae'n dangos i'r byd cystal mae Cymru'n ei gwneud o ran codi lefelau sgiliau ei phobl ifanc."\nUn o'r arddangosiadau yw sioe ar lwyfan modelau sy'n arddangos creadigaethau blodeuol hynod drawiadol gan fyfyrwyr Coleg Llaneurgain. Dywedodd Pennaeth Rhaglenni Blodeuyddiaeth y coleg, Paul Raven: "Mae hwn yn gyfle i'n myfyrwyr sy'n digwydd unwaith mewn cenhedlaeth. Rydym wrth ein bodd y bydd y safonau rhagorol mae ein myfyrwyr yn eu cyflawni yn cael eu harddangos mewn digwyddiad rhyngwladol mor fawreddog. Mae bod yn rhan o ddigwyddiad sy'n cydnabod sgiliau ar y lefel uchaf posibl yn ysgogi'r myfyrwyr i anelu'n uwch ac mae gen i bob ffydd y bydd ein myfyrwyr yn ateb y galw ac yn helpu i greu sioe fydd yn ysbrydoli pawb."\nDywedodd Aidan Jones, Cyfarwyddwr Gweithredol WorldSkills Llundain 2011: "Mae'r amrywiaeth enfawr o syniadau am arddangosiadau a ddaeth i mewn yn un llif o golegau ledled y Deyrnas Unedig yn arbennig o wefreiddiol. Gyda 150,000 o ymwelwyr i Gystadleuaeth WordSkills Llundain 2011, bydd y llwyfannau'n arddangos yr amrywiaeth fwyaf posibl o sgiliau sy'n siapio ein byd a byddant yn rhan hynod o gyffrous o'r arddangosfa fwyaf, fwyaf ysbrydoledig a gweledol o yrfaoedd a welwyd yn y Deyrnas Unedig erioed - i gyd o dan un to!"\n1. Adwaenwyd ColegauCymru / CollegesWales gynt yn fforwm. Elusen addysgol genedlaethol ydyw sy'n cynrychioli pob un o'r 20 coleg ac athrofa addysg bellach (AB) yng Nghymru. Ei fwriad yw codi proffil addysg bellach gyda gwneuthurwyr penderfyniadau allweddol i wella cyfleoedd i ddysgwyr yng Nghymru. Am fwy o wybodaeth am ColegauCymru a'r colegau mae'n eu cynrychioli, ewch i www.colegaucymru.ac.uk neu www.collegeswales.ac.uk\n2. Mae'r rhaglen lawn o arddangosfeydd, gweithdai a pherfformiadau gan golegau Cymru yn WorldSkills ar gael o http://bit.ly/qmHpyA 3. Mae Coleg Llaneurgain yn ran o Grŵp Colegau Glannau Dyfrdwy.\n04/10/11: Mesur Colegau Cymru yn erbyn Gweddill y Byd\nMesur Colegau Cymru yn erbyn Gweddill y Byd\nMae'r economi sgiliau'n farchnad fyd-eang ac mae angen i ddysgwyr yng Nghymru - a'r diwydiant yng Nghymru yn fwy eang - allu cystadlu gyda'r goreuon. Mae colegau yng Nghymru'n ymateb i gystadleuaeth fyd-eang trwy edrych tuag allan a herio'u hunain yn erbyn goreuon y byd. Mae'r ffocws ar WorldSkills yr wythnos hon (5-8 Hydref), sef cystadleuaeth sgiliau fwyaf y byd a lwyfannir yn Llundain eleni.\nYng Nghymru, mae colegau addysg bellach yn ymroi i gyflawni ansawdd uchel trwy geisio bodloni'r meincnodau ansawdd mwyfwy heriol a osodir gan Lywodraeth Cymru ac a fernir gan Estyn, sef Arolygiaeth Ei Mawrhydi yng Nghymru. Mae colegau nawr yn edrych y tu hwnt i'r ffiniau cenedlaethol ac yn ceisio mesur ansawdd a llwyddiant mewn sgiliau galwedigaethol ar raddfa ryngwladol.\nMae colegau Cymru'n ehangu eu gorwelion a gorwelion eu dysgwyr. Mae CollegesWales International sydd newydd ei lansio, sef cangen ryngwladol ColegauCymru / CollegesWales, yn creu cyfleoedd i brentisiaid o Gymru gael lleoliadau gwaith yn Ewrop ac mae'n datblygu cysylltiadau cryf gyda Tsieina. Trwy'r cyfleoedd rhyngwladol hynny, mae'n dod i'r amlwg, er bod gan Gymru lawer i'w gynnig i wledydd eraill, er enghraifft wrth helpu datblygu prosesau rheoli ansawdd cryf, mae gan Gymru lawer i'w dysgu gan wledydd eraill wrth ddatblygu sgiliau galwedigaethol dysgwyr ar lefel safon fyd-eang.\nBu cryn drafod ynghylch perfformiad Cymru yng nghanlyniadau'r Rhaglen Ryngwladol Asesu Myfyrwyr (PISA), sef prawf i bobl 15 oed. I bobl 18-25 oed sy'n mynd ar drywydd gyrfa alwedigaethol, mae WorldSkills yn fesur allweddol o lwyddiant. Llwyfan byd-eang yw hwn lle caiff gwledydd eu graddio yn unol â'u sgiliau manwl gywirdeb arloesol neu ddawn greadigol o'r radd flaenaf. Caiff ei alw'r 'Gemau Olympaidd i Sgiliau' am resymau amlwg.\nNid yw WorldSkills wedi bod ar radar Cymru erioed. Dechreuodd pethau newid ddwy flynedd yn ôl, pan gystadlodd dau fyfyriwr o Gymru fel rhan o Dîm y DU yn WorldSkills 2009 yn Calgary, Canada. Daeth Tîm y DU i'r 7fed safle hynod glodwiw allan o 43 o wledydd.\nGan fod WorldSkills yn cael ei lwyfannu yn y DU eleni, mae colegau Cymru wedi gwireddu'r potensial y mae WorldSkills yn ei gynnig i godi dyheadau dysgwyr y tu hwnt i'r farchnad leol a'u plannu'n gadarn yn y farchnad fyd-eang.\nYn Worldskils Llundain 2011 yr wythnos hon, mae gan golegau Cymru:\nun myfyriwr yn cystadlu yn Nhîm y DU\ndau Reolwr Tîm y DU\nun Goruchwyliwr Gweithdy Tîm y DU\nun coleg yn cyflwyno yn y Farchnad Sgiliau Byd-eang – cynhadledd sgiliau ryngwladol sy'n rhedeg ochr yn ochr â WorldSkills\n12 arddangosfa sgiliau ar lwyfan WorldSkills\ndros 900 o fyfyrwyr coleg a staff yn arddangos, yn gwirfoddoli neu'n ymweld\nun 'Arddangosfa Gwneud Iddo Ddigwydd' ryngweithiol a bywiog iawn a lwyfannir fel partneriaeth rhwng ColegauCymru / CollegesWales, Llywodraeth Cymru a Ffederasiwn Hyfforddiant Cenedlaethol Cymru.\nWrth baratoi am WorldSkills Llundain 2011, mae Cymru wedi bod yn gyfranogwr brwd mewn cystadlaethau sgiliau yng Nghymru, gan gyflwyno'r trydydd nifer uchaf o geisiadau ledled gwledydd y DU a rhanbarthau Lloegr ar gyfer WorldSkills 2011. Yn ogystal, mae wedi'i dewis i berfformio dros ddwywaith nifer yr arddangosiadau ar lwyfan WorldSkills nag y disgwylid o wlad o faint Cymru. Mae staff Colegau wedi'u cydnabod hefyd - gyda thri aelod o staff o golegau Cymru'n gweithio gyda Thîm y DU. Ac mae gennym un cystadleuydd o Gymru yn Nhîm y DU.\nMae Cymru felly'n perfformio'n gryf yn erbyn gwledydd cenedlaethol a rhyngwladol cymharol.\nFodd bynnag, pan ddaw hi i'r gorau yn y byd, gallai Cymru wneud yn well. Rydym yn cael ein tangynrychioli yn nhîm y DU.\nMae llwyddiant yn magu llwyddiant. Dylai cael tri aelod o staff o golegau yng Nghymru yn oruchwylwyr neu'n rheolwyr i Dîm y DU a chanddynt brofiad o weithio ar y lefel gystadlu ryngwladol uchaf brofi'n adnodd allweddol i bob un o golegau Cymru wrth symud ymlaen.\nEsboniodd Ian Thompson, Rheolwr Tîm y DU o Goleg Llandrillo: "Mae dod â phawb at ei gilydd yn yr awyrgylch cystadlu yn galluogi unigolion i ddisgleirio a chymharu eu hunain â gweddill y byd o ran sgiliau. Mae hyn, yn ei dro, yn gwella lefel sgiliau pob gwlad wrth iddynt gystadlu i fod y gorau.\n"Rwy'n gwybod y bydd bod ar lwyfan ryngwladol yn dangos imi sut mae gweddill y byd yn cymharu â ni a lle rydym ni mewn perthynas â nhw. O hyn, gallaf ddylanwadu ar yr hyn a addysgir ar y cyrsiau yn fy ngholeg a beth ddylem fod yn ei wneud yn wahanol, os o gwbl, er mwyn cael y myfyrwyr a'r cyflogeion mwyaf addysgedig yn y byd."\nGyda'i bryd ar WorldSkills 2011 a WorldSkills 2013, penododd Llywodraeth Cymru Barry Liles, Pennaeth Coleg Sir Gâr yn Bencampwr WorldSkills dros Gymru. Mae Mr Liles yn cadeirio rhwydwaith o Bencampwyr WorldSkills o'r sector addysg bellach sy'n profi i fod yn brif ysgogwr ar gyfer cydweithrediadau ledled Cymru i godi lefelau sgiliau trwy gystadlaethau.\nDywedodd Dr John Graystone, Prif Weithredwr ColegauCymru: "Mae colegau addysg bellach yng Nghymru'n cael eu cydnabod yn sefydliadau ansawdd uchel gan Lywodraeth Cymru ac Arolygiaeth Ei Mawrhydi. Rydym yn gwneud yn dda ar raddfa ryngwladol, ond gwyddwn fod gennym lawer i'w gwneud.\n"Gall cystadlaethau cenedlaethol a rhyngwladol ddarparu'r sbardun i staff a myfyrwyr herio ac ymestyn eu hunain yn barhaus. Mae WorldSkills yn profi i fod yn gatalydd ysbrydoledig cryf wrth godi dyheadau er mwyn i Gymru allu bod cystal â'r gorau yn y byd. Dymunaf bob llwyddiant i'n holl gyfranogwyr o Gymru yn WorldSkills Llundain 2011 ac edrychaf ymlaen at weld Cymru'n datblygu i safle cryfach ar gyfer WorldSkills Leipzig 2013."\n2. Mae Seremoni Agoriadol WorldSkills London 2011 yn cymryd lle yn yr O2 Arena ar 4 Hydref. Mae'r arddangosiadau a'r cystadlaethau yn cymryd lle rhwng 5-8 Hydref yng nghanolfan ExCeL, Llundain. Am fwy o wybodaeth ar WorldSkills ewch at: www.worldskillslondon2011.com neu ffoniwch: 0800 612 0742.\n3/10/2011: Mae’n swyddogol: mae ColegauCymru’n rhyngwladol\nMae'n swyddogol: mae ColegauCymru'n rhyngwladol\nMae gan fyfyrwyr coleg a phrentisiaid uchelgeisiol sydd am ychwanegu at eu sgiliau galwedigaethol mewn gweithleoedd tramor fwy o gyfleoedd nag erioed bellach wrth i GolegauCymru lansio CollegesWales International.\nMae gan CollegesWales International orwelion eang. Mae'n dechrau ei fywyd yn Ewrop yn ogystal ag ymhellach i ffwrdd yn Tsieina.\nY gwledydd Ewropeaidd cyntaf i gael profiad o CollegesWales International yw Sbaen a'r Eidal. Trefnir lleoliadau gwaith o ddwy neu dair wythnos gyda chyflogwyr yn Ewrop i brentisiaid o Gymru. Mae'n gweithio gyda chyflogwyr yng Nghymru hefyd i leoli myfyrwyr o Ewrop mewn gweithleoedd fan hyn.\nMae'r cynllun cyfnewid dysgu seiliedig ar waith hwn yn uchelgeisiol ac yn heriol i ddysgwyr. Mae eu tiwtoriaid yn eu cynefino â'r wlad sy'n eu cynnal ond wedyn yn dychwelyd adref, gan adael y dysgwyr i ofalu am eu hunain. Mae'r prentisiaid yn byw gyda theuluoedd lleol neu mewn amgylchedd coleg ac mae'n rhaid iddynt addasu i ddiwylliant newydd, cyd-dynnu gyda chydweithwyr newydd a chyfathrebu mewn iaith anghyfarwydd trwy gydol eu harhosiad.\nY rhai cyntaf i elwa ar wasanaethau CollegesWales International oedd pum myfyriwr peirianneg o Sbaen a thri chwmni yn ne Cymru. Mae'r lleoliadau dysgu seiliedig ar waith i'r Sbaenwyr hynny wedi dod i ben ac maen nhw wedi dychwelyd i Sbaen. Mae dau brentis o Abertawe newydd ddychwelyd o leoliadau yn yr Eidal hefyd ac mae dau arall yn yr Eidal ar hyn o bryd. Mae mwy o leoliadau wedi'u cynllunio yn ystod y flwyddyn academaidd hon sy'n cynnwys prentisiaid o wyth coleg ledled Cymru.\nYmhellach i ffwrdd yn Tsieina, roedd myfyrwyr coleg a staff o Gymru dan gyfaredd ar eu hymweliad cyntaf â Chongqing, Tsieina ym mis Mawrth eleni lle cymerasant ran yng Nghyfnewid Sgiliau cyntaf Tsieina-Cymru. Ers hynny, mae'r momentwm i gadarnhau'r berthynas gyda cholegau Tsieina wedi mynd o nerth i nerth.\nYn fuan, bydd cynrychiolydd CollegesWales International yn Chongqing, Tsieina yn gweithio i gonsortiwm o ddeg coleg addysg bellach o swyddfa Llywodraeth Cymru yn Chongqing er mwyn datblygu perthynas gyda busnesau a cholegau technegol Tsieina er lles Cymru a Tsieina fel ei gilydd.\nDywedodd John Graystone, Prif Weithredwr ColegauCymru / CollegesWales: "Mae lansiad CollegesWales International yn gam mawr ymlaen i agor marchnadoedd newydd i golegau a'u myfyrwyr a'u prentisiaid yng Nghymru. Mae'r economi fyd-eang yn cynnig cyfleoedd gwerth chweil a chyfoethog i'r sawl a chanddynt y cymhelliad a'r uchelgais i achub ar yr heriau newydd a chyffrous hyn.\n"Nod CollegesWales International yw helpu i ddarparu'r cam cyntaf i ddysgwyr galwedigaethol sydd am ddod o hyd i'w ffordd eu hunain yn y farchnad fyd-eang. Mae'n bwysig ein bod ni'n cefnogi'r dysgwyr hyn yn broffesiynol a chydag arbenigedd. Mae lansio CollegesWales International fel brand yn ei hun o fewn teulu ColegauCymru yn dangos i'r byd fod colegau yng Nghymru'n gwbl ymroddedig i'r datblygiad cyffrous hwn."\nDywedodd Siân Holleran, Cydlynydd Rhyngwladol ColegauCymru: "Mae ColegauCymru'n gweithio'n galed i roi cyfleoedd i ddysgwyr yng Nghymru ehangu eu gorwelion a dod o hyd i'w lle yn yr economi fyd-eang. Ni fu gwell amser erioed i ddisgyblion ysgol a myfyrwyr coleg uchelgeisiol sydd â'u bryd ar lwybr gyrfa alwedigaethol i ychwanegu iaith dramor fodern at eu rhestr o sgiliau galwedigaethol.\n"Yn rhyngwladol, gellir canfod gyrfaoedd galwedigaethol cludadwy mewn adeiladu, addysg, arlwyo, gweinyddu busnes, peirianneg, therapi harddwch a mwy. Mae sgiliau technegol a meddal ar lefel uchel a phrofiad o ddiwylliannau eraill a gafael ar iaith arall yn gwneud cyfuniad diguro.\n"Rwy'n edrych ymlaen at ehangu'r cyfleoedd hyn yng Nghymru trwy ehangu cyfranogiad dysgwyr Cymraeg mewn lleoliadau gwaith yn Ewrop ac wrth ddatblygu'n perthynas gyda Tsieina."\nCymru yn WorldSkills London\nPerthynas â Chymru:\nReflecting the high quality of vocational teaching in Wales, two members of college staff from Wales have been chosen to be managers of the UK Team: Ian Thompson (Coleg Llandrillo) and Paul Green (Yale College Wrexham). In addition, Mike Walters (Coleg Sir Gâr) is a Workshop Supervisor.\n29/09/11: Mynd i’r Afael â’r Cwricwlwm\nMynd i'r Afael â'r Cwricwlwm\nMewn ymateb i gyhoeddiad heddiw gan y Dirprwy Weinidog Sgiliau o Adolygiad Cymwysterau i bobl 14-19 oed yng Nghymru, mae ColegauCymru / CollegesWales yn trefnu cynhadledd ar gymwysterau ar 2 Chwefror 2012 er mwyn cyfrannu at y broses ymgynghori.\nDywedodd John Graystone, Prif Weithredwr ColegauCymru / CollegesWales: "Rwy'n falch fod gan y ddadl genedlaethol ar gymwysterau, a anogwyd yn y lle cyntaf gan y Gweinidog Addysg, Leighton Andrews ym mis Chwefror, strwythur erbyn hyn a gall pob un ohonom ddechrau mynd i'r afael â'r prif faterion dros y flwyddyn i ddod.\n"Rwy'n siŵr fod pob un ohonom yn gytûn fod angen system gymwysterau syml ar Gymru sy'n cynnwys cymwysterau cyffredinol a galwedigaethol sy'n ddiweddar, yn berthnasol ac a ddeellir ac a werthfawrogir gan fyfyrwyr, cyflogwyr, entrepreneuriaid a phrifysgolion. Mae dilyniant o un lefel ddysgu i'r nesaf yn hollbwysig, yn ogystal â pharatoi dysgwyr i'r byd gwaith.\n"Yn ei hanfod, mae angen inni godi llythrennedd a rhifedd ar draws pob oedran, a hynny ar frys. Mae cyfraddau llythrennedd a rhifedd yn annerbyniol o isel yng Nghymru. Mae angen mesur safonol arnom i asesu man cychwyn dysgwyr ac i olrhain eu cynnydd. Byddai defnyddio un prawf llythrennedd cyffredin mewn ysgolion ac ymhlith pob darparwr dysgu ôl-16 yn gam i'r cyfeiriad cywir.\n"Mae gormod o ddysgwyr yn cyrraedd colegau addysg bellach gyda lefelau llythrennedd a rhifedd isel, a chânt eu dal yn ôl yn gyson rhag ymrestru ar gwrs lefel uwch hyd nes iddynt gael digon o gymorth ychwanegol i'w codi i'r lefel ofynnol i gael mynediad i gwrs technegol neu academaidd. Felly, rhaid i'r Adolygiad Cymwysterau ganolbwyntio ar ddilyniant o un lefel ddysgu i'r un nesaf - o sgiliau sylfaenol i addysg uwch. Ni all Cymru fforddio i'w dysgwyr 14-19 oed beidio â chyflawni eu potensial.\n"Mae ColegauCymru / CollegesWales yn awyddus i weithio'n agos gyda'r tîm sy'n cynnal yr Adolygiad Cymwysterau ac mae eisoes wedi cymryd camau i drefnu cynhadledd fawr ar 2 Chwefror 2012 a fydd yn cyfrannu at yr Adolygiad. Mae rhestr o siaradwyr allweddol mawr eu parch yn cael ei chadarnhau, sy'n cynnwys y Dirprwy Weinidog Sgiliau, Jeff Cuthbert a'r Athro Alison Wolf a gadeiriodd yr Adolygiad Cymwysterau Galwedigaethol i Lywodraeth Lloegr yn ddiweddar."\n2. Bu i'r Dirprwy Weinidog gyhoeddi'r Adolygiad Cymwysterau ar 29 Medi 2011 mewn cyfarfod Sgiliau Busness yn Abertawe. Ceir ddatganiad y Llywodraeth yma: http://cymru.gov.uk/newsroom/educationandskills/2011/110929qualifications/?lang=cy\n18/08/11: Canlyniadau lefel A ardderchog yng Ngholegau Cymru\nMae'r gyfradd lwyddo yn arholiadau lefel A yn ogystal â'r gyfradd lwyddo uwch A*-C mewn nifer o golegau addysg bellach yng Nghymru cryn dipyn yn uwch na chyfartaledd y Deyrnas Unedig ac mae rhai unigolion wedi cael canlyniadau gwirioneddol anhygoel, gan gynnwys pum A* i un myfyriwr gwyddoniaeth.\nMae Coleg Gŵyr Abertawe, Coleg Sir Gâr, Coleg Glannau Dyfrdwy, Coleg Sir Benfro a Choleg Castell Nedd Port Talbot i gyd wedi cael cyfraddau llwyddo ar y graddau uwch A*-C sydd gryn dipyn yn uwch na chyfartaledd y Deyrnas Unedig, sef 76.2%. Yng Ngholeg Menai, mae 82% o'i ymgeisiadau, canran nodedig iawn, wedi cael graddau A*-C.\nYn ei Raglen Anrhydedd i'w fyfyrwyr dawnus a thalentog, cafodd Coleg Catholig Dewi Sant ganlyniadau syfrdanol o dda. Cafodd 61% o'r myfyrwyr radd A* neu A, a chafodd 82% raddau A*-B ar lefel A2. Mae pum myfyriwr o'r coleg wedi llwyddo i gael eu derbyn i Rydychen neu Gaergrawnt. Hefyd yn mynd i Rydychen a Chaergrawnt bydd:\ny cyw beirianwraig Emily McAllister o Goleg Castell Nedd Port Talbot a gafodd 3 gradd A*\nBen Jones, myfyriwr aeddfed 23 oed o Goleg Gŵyr Abertawe a fydd, diolch i'w raddau A*AA, yn mynd i Gaergrawnt i astudio Addysg a Hanes\nCurtis Bonnell o Goleg Gŵyr Abertawe, cyn-ddisgybl yn Ysgol Gyfun y Strade, y mae ei raddau A*A*A*A* wedi diogelu lle iddo yng Nghaergrawnt i astudio Gwyddorau Naturiol\nJames Preece o Goleg Glannau Dyfrdwy, sydd eisiau bod yn fargyfreithiwr, ac sydd, diolch i'w lefelau A yn y Gyfraith, Mathemateg, Seicoleg a Ffiseg, wedi cael lle ym Mhrifysgol Caergrawnt\nSheena Loeffel o Goleg Sir Gâr sydd wedi cael 4 lefel A ac a fydd yn mynd i Rydychen i astudio Cemeg\nMared Gwyn Jones o Goleg Llandrillo fydd yn astudio Ieithoedd Modern yng Nghaergrawnt\nTamara Williams o Goleg Iâl sydd wedi cael tair gradd A* ac felly wedi sicrhau lle yng Nghaergrawnt i astudio Gwyddorau Naturiol.\nMae nifer o fyfyrwyr hefyd yn mynd i golegau meddygol, gan gynnwys Jessica Roberts o Goleg Iâl Wrecsam, Stefan Merrix o Goleg Sir Benfro, a Luke Treharne, capten tîm rygbi hynod lwyddiannus Coleg Sir Gâr. Ond mae'n amlwg bod y gystadleuaeth am leoedd yn gryf, oherwydd mae un myfyriwr disglair iawn o Goleg Menai sydd wedi cael pedair gradd A* wedi methu â sicrhau lle mewn ysgol feddygol.\nMae teuluoedd dawnus yn amlwg eleni. Cafodd yr efeilliaid Freya a Portia Rees-Jones o Goleg Gŵyr Abertawe A*AA yn yr un pynciau, sef Cemeg, Mathemateg a Bioleg. Ac mae dwy chwaer o Goleg Iâl Wrecsam a'u mam i gyd ar fin ennill bri yn y sector peirianyddol, lle mae dynion, gan fwyaf, yn gweithio. Mae Zara Sheady yn mynd i astudio Peirianneg Awyrennol ym Mhrifysgol Abertawe, mae ei chwaer iau Rhian yn mynd i Brifysgol Nottingham i astudio peirianneg sifil, a chafodd eu mam Sharon ei henwi'n brentis y flwyddyn eleni ac mae'n cael ei noddi i fynd i weithio yn Wganda i adnewyddu ysgolion.\nGan sicrhau cefnogaeth gref i'r holl ystod o ymgeiswyr lefel A, mae prif gampws Coleg Gwent ar gyfer lefelau A yn Crosskeys wedi cael cyfradd lwyddo o 99.4% ar gyfer graddau A*-E ac mae Coleg Castell Nedd Port Talbot yn dathlu cyfradd lwyddo o fwy na 99% am y chweched flwyddyn yn olynol. Yn 44 o'r pynciau lefel A a gynigir yng Ngholeg Gwent cafwyd cyfradd lwyddo o 100%, a chafwyd yr un gyfradd mewn 42 o bynciau yng Ngholeg Castell Nedd Port Talbot ac mewn 36 o bynciau yng Ngholeg Llandrillo.\nMae colegau wedi cynorthwyo'r myfyrwyr 16-18 oed traddodiadol sy'n astudio amser llawn ar gyfer lefelau A, yn ogystal â myfyrwyr aeddfed, myfyrwyr rhan-amser a myfyrwyr ail gyfle, i sicrhau llwyddiannau personol gwych. Er enghraifft:\nGadawodd Hywel Phillips, a wirfoddolodd yn Rhyfel Kosovo, yr ysgol yn 17 oed ar ôl llwyddo yn ei holl arholiadau TGAU ond heb fod â'r cymhelliad i lwyddo yn y chweched dosbarth. Mae'n 22 oed erbyn hyn, ac wrth ei fodd ei fod wedi penderfynu ymrestru yng Ngholeg Caerdydd a'r Fro dwy flynedd yn ôl. Bellach mae ar fin dilyn yn olion traed ei dad a'i dad-cu trwy astudio Cemeg yn y brifysgol, gan ddechrau gyda chwrs MChem pedair blynedd ym Mhrifysgol Southampton.\nDaeth Isaac Mangala, a anwyd yn Zambia, i Gymru gyda'i deulu yn 2003 yn un ar ddeg oed. Yn ddigon dealladwy roedd yn siomedig pan na wnaeth cystal â'r disgwyl yn ei arholiadau TGAU. Erbyn hyn, ar ôl ail sefyll arholiadau TGAU a dilyn cwrs carlam at lefel A yng Ngholeg Caerdydd a'r Fro, ac ar yr un pryd ennill cyflog i ariannu ei astudiaethau, mae'r llanc 18 oed yn gobeithio astudio Cyfrifiadureg yn y brifysgol.\nRoedd Claire Gilder, sy'n 37 oed, wedi gadael yr ysgol ar ôl arholiadau TGAU ac yna ymrwymodd i fod yn fam ac ni chafodd yr amser i ddatblygu gyrfa. Pan ddilëwyd ei swydd dwy flynedd yn ôl, ymrestrodd i wneud tair lefel A yng Ngholeg Glannau Dyfrdwy. Bellach mae'n edrych ymlaen at ddechrau cwrs gradd yn Saesneg a'i huchelgais yw bod yn athrawes.\nDywedodd Prif Weithredwr ColegauCymru, John Graystone: "Mae'n destun balchder mawr i allu dweud bod y gyfradd lwyddo yn yr arholiadau lefel A mewn cynifer o golegau yng Nghymru'n well na chyfartaledd y Deyrnas Unedig o ran graddau A*-E yn ogystal â'r graddau uwch A*-C. Mae ychydig o golegau'n ddarparwyr lefel A arbennig o fawr, sy'n rhoi arwyddocâd cenedlaethol i'r canlyniadau rhagorol hyn. Roedd 1,834 o ymgeisiadau ar gyfer lefel A yng Ngholeg Gŵyr Abertawe, 1,121 yng Ngholeg Castell Nedd Port Talbot a 925 yng Ngholeg Gwent.\n"Mae'r colegau trydyddol mwyaf wedi dangos bod eu myfyrwyr talentog yn cyflawni canlyniadau gyda'r goreuon. Cafodd nifer o fyfyrwyr o leiaf tair gradd A; 22 o Goleg Iâl Wrecsam, 21 o fyfyrwyr o Goleg Gwent a 18 o fyfyrwyr o Goleg Castell Nedd Port Talbot, gan gynnwys un, Reuben Maclean Quin, a gafodd bum gradd A*, sy'n gamp nodedig.\n"Rwyf wrth fy modd i longyfarch y myfyrwyr â'r perfformiadau gorau sy'n mynd i'r prifysgolion uchaf eu parch. Rwy'n arbennig o falch dros y myfyrwyr hynny sydd wedi cael canlyniadau llai syfrdanol ar lefel genedlaethol ond oedd serch hynny y tu hwnt i'w dychymyg pan aethant i'r coleg yn gyntaf. Mae llawer oedd wedi gadael yr ysgol gyda chanlyniadau gwael neu ddigon cyffredin ac oedd yn ofni cael eu hystyried yn fethiannau wedi gweddnewid eu bywydau trwy ymrestru mewn coleg, gweithio'n galed, cael canlyniadau cryf yn yr arholiadau lefel A a sicrhau lle mewn prifysgol.\n"Rwy'n llongyfarch yn ddiffuant y myfyrwyr a'u hathrawon a'r staff yn y colegau ar draws Cymru sydd wedi'u cynorthwyo i lwyddo yn yr arholiadau lefel A ac AS ac, wrth gwrs, Diploma Uwch Bagloriaeth Cymru, lle mae'r canlyniadau heddiw hefyd yn well nag erioed o'r blaen."\n1. Adwaenir ColegauCymru gynt yn fforwm. Elusen addysg cenedlaethol ydyw sy'n cynrychioli'r 21 coleg addysg bellach (AB) a'r dau sefydliad AB yng Nghymru. Ei genhadaeth yw i godi proffil addysg bellach ymysg y rhai sy'n gwneud penderfyniadau allweddol er mwyn gwella cyfleoedd i ddysgwyr yng Nghymru. Am ragor o wybodaeth ar GolegauCymru ar colegau y mae yn eu cynrychioli ewch at www.colegaucymru.ac.uk\n2. Manylion cyswllt y colegau a enwir y datganiad hwn:\nColeg Gwent: Kim Spurr Ff: 01495 333507 S: 0772 0380545\nColeg Castell Nedd Port Talbot: Fay Harris Ff: 01639 648006\nColeg Sir Gâr: Amanda Rees Ff: 01554 748118\nColeg Gŵyr Abertawe: Allison Lowe Ff: 01792 284262\nColeg Caerdydd a'r Fro: Ffion Chard Ff: 029 20250250 Est. 3442 S: 07904229169\nColeg Glannau Dyfrdwy: Claire Nicholson neu Vicky Barwis Ff: 01244 834531 S: 07889820631\nColeg Sir Benfro: Geoff Elliott neu Charlie Royal Ff: 01437 753100 neu 01437 753148\nColeg Catholig Dewi Sant: Alwyn Lloyd Ff: 029 2043 1879\nColeg Iâl Wrecsam: Jane Rayner S: 07904 125 924 neu Angela Witter Ff: 01978 317321 ext 2033\nColeg Llandrillo: Nick Hill Ff: 01492 546666 est 484\n27/06/11: Cyfnewid Dysgu Seiliedig ar Waith 1af Cymru-Sbaen\nY Cyfnewid Dysgu Seiliedig ar Waith Cyntaf rhwng Cymru a Sbaen\nDaeth y lleoliadau dysgu seiliedig ar waith cyntaf rhwng Cymru a Sbaen i ben yn llwyddiannus heddiw wrth i ddau ddysgwr galwedigaethol fynd yn ôl i Sbaen. Bu'r ddau'n gweithio yng Nghymru am wyth wythnos gyda chwmnïau sy'n arbenigo mewn gosod a chynnal a chadw systemau ynni adnewyddadwy.\nMae'r ddau, Manel Margalef Mateu, 21 oed, a Martí Montagut Martí, 22 oed, yn dod i ddiwedd cwrs tair blynedd sy'n canolbwyntio ar gynnal a chadw cyfarpar diwydiannol wedi'u haddasu i'r sector ynni adnewyddadwy yn yr Institut Pere Martell, Tarragona, yn Sbaen. Mae lleoliad gwaith asesedig yn rhan orfodol o'u cwrs.\nMae eu coleg, yr Institut Pere Martell, wedi bod yn trefnu lleoliadau gwaith i'w fyfyrwyr blwyddyn olaf ers nifer o flynyddoedd, yn Sbaen a hefyd yn Ffrainc a'r Ffindir. Ond dyma'r tro cyntaf iddyn nhw weithio gyda chwmnïau yng Nghymru: Manel a Martí oedd yr unig rai yn eu grŵp a ddaeth i Brydain.\nLleolwyd Marti gyda Solar Installations Wales yng Nghastell Nedd, ar ôl i Goleg Gŵyr Abertawe wneud y cysylltiad cyntaf gyda'r cwmni, a lleolwyd Manel gyda Green Home Wales ym Mro Gŵyr.\nMae'r ddau hyfforddai wedi gweithio gydag amrywiaeth fawr o osodiadau ynni adnewyddadwy ac wedi dod yn brofiadol mewn cydosod a chynnal a chadw systemau trydan solar a dŵr poeth solar, pympiau gwres a silindrau dŵr poeth pwysedd uchel heb fent.\nDywedodd Gareth Thomas, Cyfarwyddwr cwmni Solar Installations Wales, fod Marti wedi ymaddasu i dasgau newydd yn dda ac wedi magu sgiliau a hyder trwy'r rhaglen i gyd. Roedd sgiliau mwy meddal hefyd yn agwedd bwysig ar ffitio i mewn i'r tîm, a daeth Marti ymlaen yn dda gyda'r tîm yn ogystal â'r cwsmeriaid. Gwellodd ei Saesneg yn fawr iawn yn ystod ei arhosiad.\nMae'n amlwg bod lleoliad Manel gyda Green Home Wales yn llwyddiant mawr. Mae Manel wedi ennill ffrindiau da ymysg tîm Green Home a chafodd ei ganmol gan lawer o'r cleientiaid. Gwnaeth argraff mor dda nes i'r cwmni gynnig ymestyn ei leoliad.\nMeddai Cyfarwyddwr cwmni Green Home Wales, Dee McCullough: "Alla i ddim credu bod y cyfnod ar ben! Byddwn ni'n bendant yn gweld eisiau Manel – wnaethon ni geisio ei ddarbwyllo i aros ychydig yn hirach!"\nY lleoliadau gwaith hyn, a gyd-gysylltwyd yng Nghymru gan GolegauCymru, oedd y cyntaf mewn cyfres sy'n cael eu trefnu i fyfyrwyr o Ewrop ddod i Gymru ar gyfer dysgu seiliedig ar waith rhyngwladol. Cyn bo hir bydd myfyrwyr o Gymru'n cael cyfleoedd i gael lleoliadau gwaith yn Ewrop.\nMae nifer y cyfnewidiadau galwedigaethol a diwylliannol rhwng Cymru ac Ewrop yn cynyddu. Fel arfer, mae grŵp o fyfyrwyr yn ymweld â gwlad dramor ynghyd â'u tiwtor am ychydig o ddyddiau, gan aros mewn gwesty.\nOnd mae'r cynllun cyfnewid dysgu seiliedig ar waith newydd hwn yn llawer mwy uchelgeisiol a heriol i'r dysgwyr. Mae'n cynnig profiad gwaith i fyfyrwyr unigol yn y gweithle. Mae eu tiwtoriaid yn eu helpu i ymsefydlu yn y wlad lle maent yn aros, ond wedyn yn dychwelyd adref, gan adael y dysgwyr i ofalu amdanynt eu hunain. Mae'n rhaid iddynt ymdopi ar eu pen eu hunain mewn gwlad estron, cyfathrebu mewn iaith anghyfarwydd, dod ymlaen gyda chydweithwyr mewn amgylchedd newydd, ac weithiau gyda theulu lleol.\nDywedodd Prif Weithredwr ColegauCymru, John Graystone: "Mae ColegauCymru yn gweithio'n galed i ddarparu cyfleoedd i ddysgwyr yng Nghymru ehangu eu gorwelion a dod o hyd i'w lle yn yr economi fyd-eang.\n"Dyma'r tro cyntaf i GolegauCymru gydgysylltu lleoliadau gwaith i fyfyrwyr o wledydd eraill yn Ewrop. Rwyf wrth fy modd y bu'n llwyddiant i'r ddau gwmni yng Nghymru, i'r myfyrwyr ac i'w coleg yn Sbaen. Mae'n argoeli'n dda ar gyfer lleoliadau rhyngwladol yn y dyfodol rhwng Cymru a gwledydd eraill yn Ewrop. Yn wir, mae tri myfyriwr arall ar leoliadau gwaith yn cyrraedd o Sbaen heddiw.\n"Rwy'n edrych ymlaen at ehangu'r cyfleoedd hyn i Gymru ac i ddysgwyr Cymru."\n1. Enw blaenorol ColegauCymru oedd fforwm. Elusen addysgol genedlaethol ydyw sy'n cynrychioli pob un o'r 21 o golegau a sefydliadau addysg bellach yng Nghymru. Ei chenhadaeth yw codi proffil addysg bellach gyda gwneuthurwyr penderfyniadau allweddol er mwyn gwella cyfleoedd i ddysgwyr yng Nghymru. I gael mwy o wybodaeth am GolegauCymru a'r colegau mae'n eu cynrychioli, ewch i www.colegaucymru.ac.uk neu www.collegeswales.ac.uk\n2. Mae Solar Installations Wales, Castell Nedd, yn gwmni sy'n cymryd agwedd datrysiad cyfan at ynni adnewyddadwy, gan weithio gyda chwsmeriaid domestig, amaethyddol neu fasnachol.\n3. Mae Green Home Wales, Abertawe, yn cynnig gwasanaethau cynllunio, cyflenwi, gosod a chynnal a chadw ym maes ynni adnewyddadwy i ddeiliaid tai preifat, busnesau, cymdeithasau tai, y sector cyhoeddus, elusennau a grwpiau cymunedol.\n4. Ariannwyd y lleoliadau gwaith trwy raglen cyfnewid myfyrwyr Erasmus. Trefnwyd yr arian gan yr Institut Pere Martell yn Sbaen.\n23/06/11: Entrepreneuriaid arobryn: yma welsoch chi nhw gyntaf!\nEntrepreneuriaid arobryn: yma welsoch chi nhw gyntaf!\nCogydd sydd ar ei ffordd i fod y cogydd ifancaf â seren Michelin a ffotograffydd sydd wedi ennill lleoliad â'r holl dreuliau wedi'u talu gyda ffotograffydd ffasiwn ac enwogion byd-enwog yw cyd-enillwyr coron Dysgwr y Flwyddyn VQ.\nCynhaliwyd seremoni Gwobr Dysgwr y Flwyddyn VQ yn Amgueddfa Cymru, Caerdydd, ar Ddiwrnod Cymwysterau Galwedigaethol (VQ) – 22 Mehefin 2011. Arweinydd y seremoni oedd y siaradwr sy'n ysbrydoli ac sydd wedi ennill wltra-marathonau, Lowri Morgan.\nMae gan ddau enillydd Gwobr VQ, Luke Thomas a Melissa Jenkins, frwdfrydedd dros eu crefft a llygad busnes craff. Maent yn dalentog, yn ymroddedig ac yn entrepreneuraidd, ac yn siŵr o fynd yn bell.\nUchelgais Luke Thomas, cyn fyfyriwr yng Ngholeg Iâl, Wrecsam, ac Ysgol Uwchradd Cei Connah, yw bod y cogydd ifancaf yn y byd â seren Michelin.\nCafodd ei goroni'n Springboard Future Chef of the Year 2009 ac ers hynny mae wedi cael lleoliadau yn rhai o'r bwytai uchaf eu parch yn y byd, gan gynnwys bwytai â dwy a thair seren Michelin yn Nenmarc, UDA a'r Deyrnas Unedig. Mae wedi gweithio ochr yn ochr â rhai o'r bobl enwocaf ym maes bwyd gan gynnwys Heston Blumenthal, Gary Rhodes a Gordon Ramsay ac wedi coginio i neb llai na'r Tywysog Charles.\nMae Luke hyd yn oed wedi sicrhau ei nawdd personol ei hun i deithio o gwmpas y byd yn dysgu sgiliau coginio newydd. Ei gyrchfan nesaf yw Dwbai, lle mae'n bwriadu mireinio ei sgiliau gyda bwyd môr. Mae'n bwriadu agor ei fwyty ei hun, a fydd o'r ansawdd gorau, yn ystod y ddwy flynedd nesaf.\nYr hyn sy'n syfrdanol yw ei fod wedi cyflawni hyn i gyd ac yntau ond yn 17 oed.\nMeddai Luke Thomas: "Dwi wrth fy modd i ennill y wobr hon. Mae'n dangos beth allwch chi ei wneud ar ôl cael cymwysterau galwedigaethol priodol a gyda gwaith caled ar hyd y ffordd."\nMae'n flwyddyn gofiadwy i Melissa Jenkins, 21 oed, o Gwm Ogwr. Ychydig ddyddiau'n ôl clywodd ei bod wedi graddio gyda gradd anrhydedd dosbarth cyntaf mewn ffotograffiaeth. Yn gynharach eleni enillodd Wobr Sefydliad Nikon am Fyfyriwr y Flwyddyn yn y Deyrnas Unedig, un o'r gwobrau amlycaf y gall unrhyw fyfyriwr ar flwyddyn olaf ei gwrs gradd ei hennill. Ei gwobr yw tri mis o waith cyflogedig a threuliau byw er mwyn gweithio yn Llundain fel cynorthwyydd i'r ffotograffydd ffasiwn ac enwogion adnabyddus, John Wright, ynghyd ag offer gorau cwmni Nikon.\nMae ffotograffau Melissa wedi cael eu cyhoeddi mewn cylchgronau cenedlaethol gan gynnwys What Digital Camera? yn ogystal ag adran nodwedd 10 tudalen yn y cylchgrawn ffordd-o-fyw rhyngwladol Sublime.\nBellach mae hi'n sefydlu ei busnes ffotograffiaeth ffasiwn rhyddgyfrannol ei hun ac yn tynnu lluniau o gasgliadau newydd dylunwyr ffasiwn adnabyddus ar gyfer Wythnos Ffasiwn Llundain.\nMeddai Melissa Jenkins: "Rwy'n dal i fod yn hollol syn ond rwyf wrth fy modd i ennill gwobr mor fawr. Rwyf wedi cael fy syfrdanu gan y dalent a welwyd yn y seremoni ac rwy'n teimlo ei bod yn anrhydedd i fod yn rhan ohoni ac yn fwy byth i gael fy newis yn enillydd!"\nLlongyfarchodd Jeff Cuthbert, y Dirprwy Weinidog Sgiliau, Luke a Melissa ar ennill Gwobr Dysgwr y Flwyddyn VQ. Dywedodd "Fel y Dirprwy Weinidog Sgiliau dwi wrth fy modd bod gennyn ni yng Nghymru ddoniau brodorol cryf sy'n gallu cystadlu yn erbyn y byd gyda thalent a dawn entrepreneuraidd.\n"Mae cymwysterau galwedigaethol yn gallu darparu sylfaen gadarn i yrfa lewyrchus ar draws yr holl sectorau economaidd amrywiol. Maen nhw'n darparu nid yn unig y wybodaeth sylfaenol y mae ei hangen i'r sector cyflogaeth perthnasol, ond hefyd yn datblygu sgiliau ymarferol a sgiliau busnes ac yn helpu i feithrin cysylltiadau busnes.\n"Llongyfarchiadau i bawb a gyrhaeddodd rownd derfynol VQ ac i'r buddugwyr. Mae Cymru'n ymfalchïo yn eich llwyddiant."\n1. Diwrnod i ddathlu llwyddiannau galwedigaethol ledled y Deyrnas Unedig yw Diwrnod VQ. Yng Nghymru, mae Diwrnod VQ yn cael ei gefnogi gan ColegauCymru, Ffederasiwn Hyfforddiant Cenedlaethol Cymru a Llywodraeth Cymru. Caiff Diwrnod VQ ei gydgysylltu ar lefel y Deyrnas Unedig gan Edge, sefydliad addysgol annibynnol. Mae mwy o wybodaeth ar gael o'r gwefannau canlynol:\n2. Mae Gwobr Dysgwr y Flwyddyn VQ yn rhan o Ddiwrnod VQ. Yng Nghymru, arweinydd seremoni Gwobr Dysgwr y Flwyddyn VQ oedd y rhedwr wltra-marathonau, Lowri Morgan. Cyflwynwyd y Gwobrau gan Ddirprwy Weinidog Sgiliau Llywodraeth Cymru, Jeff Cuthbert AC, yn Amgueddfa Cymru, Caerdydd, ar Ddiwrnod VQ – 22 Mehefin 2011.\n3. Yn y llun Chwith i'r Dde: Benjamin Morgan (Coleg Glannau Dyfrdwy) cydradd ail, Melissa Jenkins (Coleg Penybont) cyd-enillydd, Y Dirprwy Weinidog dros Sgiliau Jeff Cuthbert, Gwesteiwraig y Seremoni Wobrwyo Lowri Morgan, David Bowen (Coleg Sir Gâr) cydradd ail, Christopher Lewis (Coleg Penybont) cydradd ail, Eleri Evans (Coleg Castell-Nedd port Talbot) cydradd ail. DDIM YN Y LLUN: cyd-enillydd Luke Thomas (Ysgol Uwchradd Cei Conna / Coleg Iâl Wrecsam).\n4. Am fwy o wybdoaeth gan gynnwys e-lyfr sy'n proffilio yr enillwyr a'r cydradd eilion ewch at Diwrnod-VQ\n10/06/11: Colegau Cymru’n lansio consortiwm i Tsieina\nColegau Cymru'n lansio consortiwm i Tsieina\nMae Consortiwm Colegau Cymru i Chongqing, Tsieina, yn cael ei lansio heddiw. Mae'n nodi dechrau cyfeiriad rhyngwladol strategol i golegau Cymru, gan weithio'n gydweithredol gydag amrywiaeth o bartneriaid i ddod â chyfleoedd rhyngwladol i ddysgwyr a staff colegau yng Nghymru ac i ehangu eu gorwelion.\nMae deuddeg sefydliad addysg bellach yng Nghymru yn ymuno, gyda chefnogaeth oddi wrth ColegauCymru, y Cyngor Prydeinig a Llywodraeth Cymru, i feithrin perthnasoedd gyda phartneriaid yn Chongqing, Tsieina, er lles Cymru a Tsieina fel ei gilydd.\nErbyn hyn Tsieina yw'r economi mwyaf ond un yn y byd. Mae'n ferw o entrepreneuriaeth ac yn llawn dop o ddiwydiannau sydd ar flaen y gad. Mae gan Chongqing – y ddinas sy'n tyfu gyflymaf o holl ddinasoedd y byd – boblogaeth o 7 miliwn mewn rhanbarth gweinyddol â phoblogaeth o 31 miliwn. Mae ganddi uchelgeisiau anferth. Eisoes mae'n cynhyrchu traean o'r holl liniaduron yn y byd a thraean o'r holl feiciau modur yn Tsieina. Hefyd mae'n anelu at fod yn ganolfan technoleg gwybodaeth y byd.\nMae uchelgeisiau Chongqing yn creu heriau penodol. Mae'n ehangu ar raddfa na ellir ei dychmygu yng Nghymru. Mae angen iddo integreiddio a hyfforddi rhyw 8 miliwn o weithwyr sy'n mudo o'r wlad i swyddi sydd newydd gael eu creu.Felly mae'n awyddus i ddatblygu partneriaethau gyda cholegau addysg bellach Cymru er mwyn manteisio ar eu hanes rhagorol o lwyddo wrth ddatblygu sgiliau galwedigaethol perthnasol a'u harbenigedd wrth weithio gyda byd diwydiant.\nMae'r datblygiad hwn yn rhoi cyfle gwych i Gymru, ei cholegau a'i dysgwyr, i ddysgu oddi wrth Chongqing ac i ehangu golwg myfyrwyr Cymru ar eu lle yn economi'r byd.\nDiolch i gyfnewidfa sgiliau rhwng Cymru a Tsieina yn Chongqinq ym mis Mawrth 2011, mae deg myfyriwr o chwe choleg ar draws Cymru eisoes wedi cael cyfle i wneud argraff ar y bobl a'u croesawodd i Tsieina, yn ogystal â chael profiad o'r sgiliau a werthfawrogir yn Tsieina a chael gwybod am ddiwydiannau llewyrchus Tsieina'n uniongyrchol. Gan weithio ochr yn ochr â 40 o'u cyfoedion Tsieineaidd o 12 o golegau Chongqing, bu'r myfyrwyr yn dysgu sgiliau penodol sy'n gysylltiedig â gwaith oddi wrth ei gilydd ac yn arddangos eu doniau ym meysydd peirianneg, adeiladu, arlwyo, y cyfryngau digidol, trin gwallt a therapi harddwch.\nRoedd yr ymweliad hwnnw'n cyd-daro â chyfarfodydd strategol rhwng dirprwyaeth o benaethiaid colegau o Gymru a Chongqinq ynghyd ag uwch gynrychiolwyr o Lywodraethau Cymru a Chongqing a phartneriaid gan gynnwys y Cyngor Prydeinig a ColegauCymru. Yn sgil y trafodaethau hyn, heuwyd hadau Consortiwm Colegau i Gymru.\nBryn Davies, pennaeth Coleg Ystrad Mynach, yw Cadeirydd y Consortiwm. Mae'n cymryd y gadair cwta bythefnos ar ôl ymddiswyddo fel Cadeirydd Bwrdd ColegauCymru. Dywedodd Bryn Davies: "Dim ond y dechrau oedd y gyfnewidfa sgiliau'n gynharach eleni rhwng Cymru a Tsieina. Mae angen i ni sicrhau y gallwn wneud y gorau o'r cyfleoedd cyffrous mae'r cysylltiad hwn rhwng colegau Cymru a Chongqing yn eu cynnig. Mae gan y ddwy wlad lawer i'w ddysgu oddi wrth ei gilydd.\n"Rwy'n edrych ymlaen at weithio gyda cholegau ar draws Cymru dros y misoedd nesaf i ddatblygu partneriaethau cadarn, cynhyrchiol a chynaliadwy gyda'n cyd-golegau yn Chongqing. Trwy'r Consortiwm byddwn yn harneisio arbenigedd colegau yng Nghymru i gynorthwyo â'r ehangu economaidd a chymdeithasol uchelgeisiol yn Chongqing trwy ddarparu hyfforddiant perthnasol, cyrsiau wedi'u teilwra, ymgynghoriaeth a chymorth arall.\n"Y prif beth y bydd Chongqing yn canolbwyntio arno yw codi lefelau sgiliau'r gweithlu gan gynnwys ei phoblogaeth o weithwyr mudol, sy'n tyfu'n gyflym. Y prif beth y bydd Cymru'n canolbwyntio arno yw sefydlu meddylfryd rhyngwladol ymysg ein dysgwyr, gan ehangu eu gorwelion a gwella'u cyfleoedd i gael cyflogaeth, yng Nghymru ac yn y farchnad fyd-eang fel ei gilydd.\n"Mae hon yn adeg allweddol i faes addysg sgiliau yng Nghymru."\n1. ColegauCymru yw'r elusen addysg cenedlaethol sy'n cynrychioli'r 21 coleg addysg bellach (AB) a'r dau sefydliad AB yng Nghymru. Ei genhadaeth yw i godi proffil addysg bellach ymysg y rhai sy'n gwneud penderfyniadau allweddol er mwyn gwella cyfleoedd i ddysgwyr yng Nghymru. Am ragor o wybodaeth ar GolegauCymru ar colegau y mae yn eu cynrychioli ewch at www.colegaucymru.ac.uk\n2. Y sefydliadau addysg bellach sydd yn rhan o'r consortiwm yw:\nColeg Glan Hafren (ar fin uno â Choleg y Barri)\nColeg Harlech/WEA Gogledd Cymru\nColeg y Barri (ar fin uno â Choleg Glan Hafren)\n3. Mae'r consortiwm yn buddsoddi mewn cynrychiolydd addysg bellach sy'n siarad Mandarin yn Chongqing, Tsieina, fydd yn gweithio o swyddfa Llywodraeth Cymru yn Chongqing. Bydd y cynrychiolydd addysg bellach yn Chongqing yn cael ei gynorthwyo gan grŵp cynghori fydd yn cynnwys colegau lleol, busnesau lleol, y Cyngor Prydeinig a Llywodraeth Cymru.\n4. Ffotograff ar gael o gyfarfod rhwng penaethiaid colegau Cymru, Cyfarwyddwr Comisiwn Addysg Chongqing a phenaethiaid colegau yn Tsieina ar 2 Mawrth 2011 – y trafodaethau hyn a ysbrydolodd golegau Cymru i ddatblygu Consortiwm i Gymru.\nY Cysylltiad rhwng Chongqing a Chymru\n5. Sefydlwyd y cysylltiad rhwng Chongqing a Chymru yn 2000 trwy argymhelliad personol Prif Weinidog Tsieina, Wen Jiabao, yn ystod ei ymweliad â Chymru.\n6. Llofnodwyd y Memorandwm Cyd-ddealltwriaeth cyntaf rhwng Chongqing a Chymru yn 2006.\n7. Nodwyd nifer o feysydd ar gyfer cydweithredu posibl a llofnodwyd Cytundeb Cydweithredu ffurfiol yn 2008.\n8. Mae'r berthynas wedi mynd o nerth i nerth, ac erbyn hyn mae'n cynnwys cydweithredu ym meysydd datblygiad economaidd, yr amgylchedd a'r newid yn yr hinsawdd, gwyddoniaeth a thechnoleg, coedwigaeth ac amaethyddiaeth, addysg, iechyd, y celfyddydau a diwylliant.\n9. Mae Chongqing yn ne orllewin Tsieina a hi yw'r fwyaf o 4 rhanbarth gweinyddol yn Tsieina gyda mwy na 31 miliwn o bobl (mae 7 miliwn yn byw yn y ddinas).\n10. Dinas fodern yw hi, ac mae iddi fwy na 3,000 o flynyddoedd o hanes. "Yu" yw'r enw byr arni ac fe'i gelwir hefyd Dinas y Niwl a Dinas y Mynyddoedd.\n11. Mae 5,309 o filltiroedd (fel yr hed y frân) o faes awyr Heathrow i Ddinas Chongqing.\n12. Ar hyn o bryd mae'n destun cynllun ar gyfer datblygu trefol a gwledig hyd at 2020.\n06/06/11:Cadeirydd Newydd i GolegauCymru\nCadeirydd Newydd i GolegauCymru\nDMae David Jones, pennaeth Coleg Glannau Dyfrdwy, wedi cael ei benodi'n Gadeirydd ColegauCymru.\nErs iddo gael ei benodi'n bennaeth a phrif weithredwr Coleg Glannau Dyfrdwy saith mlynedd yn ôl, mae'r coleg wedi cael ei weddnewid. Dyfarnwyd iddo'r graddau uchaf posibl gan Estyn – Arolygiaeth Ei Mawrhydi – am ei holl ddarpariaeth addysg bellach yn ogystal â'i ddarpariaeth dysgu seiliedig ar waith: y coleg cyntaf yng Nghymru i gyflawni hyn. Mae'r coleg hefyd yn tyfu ac yn buddsoddi ac yn darparu ar gyfer mwy a mwy o fyfyrwyr. Dros y blynyddoedd diwethaf, mae'r coleg wedi uno gyda dau goleg tir, a bellach mae Grŵp Colegau Coleg Glannau Dyfrdwy yn cynnwys Coleg Glannau Dyfrdwy, Coleg Llaneurgain, Coleg Llysfasi a Hyfforddiant Wrecsam.\nMae ymrwymiad David i ansawdd wedi peri i'r coleg ennill Gwobr Ansawdd Cymru a Sefydliad Ewropeaidd er Rheoli Ansawdd (EFQM) ac iddo gadeirio Grŵp ColegauCymru ar Wella Ansawdd a Lleihau Biwrocratiaeth. Bedair blynedd yn ôl, enillodd David Wobr Arwain Cymru i Arweinydd yn y Sector Cyhoeddus.\nBu David, sy'n frwd o blaid y Gymraeg a diwylliant Cymru, yn ddylanwad sylweddol ar ddatblygu a mabwysiadu Strategaeth Genedlaethol ColegauCymru dros Ddwyieithrwydd mewn Addysg Bellach.\nDywedodd Prif Weithredwr ColegauCymru, John Graystone: "Rwyf wrth fy modd mai David Jones yw Cadeirydd newydd ColegauCymru. Mae David yn arweinydd cryf, mae e'n ddynamig ac yn barod bob amser i herio'r sefyllfa bresennol, gan geisio sicrhau rhagoriaeth yn ddi-baid.\n"Mae'n dechrau yn y swydd dwy flynedd hon ar adeg gyffrous i addysg a hyfforddiant ôl-16. Mae colegau'n wynebu llawer o heriau wrth ehangu mynediad, codi safonau, cyfrannu at les cymdeithasol ac economaidd Cymru a gwella'r ffordd y darperir dysgu'n ddwyieithog a thrwy gyfrwng y Gymraeg. Rwy'n edrych ymlaen yn fawr iawn at weithio gyda David wrth ymateb i'r heriau hyn".\nMeddai David Jones: "Mae'n bleser ac yn fraint i mi gael y cyfle i gadeirio ColegauCymru. Fy mlaenoriaeth dros y ddwy flynedd nesaf fydd gweithio gyda John Graystone a thîm ColegauCymru, Aelodau'r Bwrdd a Phenaethiaid colegau i adeiladu ar y gwaith rhagorol dros y blynyddoedd diwethaf. Mae angen i ni sicrhau bod holl sector colegau addysg bellach yn parhau i wella, a chodi safonau, wrth i ni i gyd ymdrechu i sicrhau rhagoriaeth yn ein colegau unigol, ac adeiladu ar statws ColegauCymru fel llais addysg bellach yng Nghymru".\n2. Apwyntiwyd David Jones yn Gadeirydd ColegauCymru yn y Cyfarfod Cyffredinol Blynyddol ar 25 Mai 2011 yng Ngwesty'r Hilton Caerdydd. Ceir mwy o wybodaeth ar gyfansoddiad y Bwrdd o: Pwy Ydyn ni\n3. Am wybodaeth ar wobrau Leading Wales ewch at: http://www.leadingwalesawards.com/\n4. Am wybodaeth ar Grŵp Colegau Coleg Glannau Dyfrdwy ewch at: http://www.deeside.ac.uk\n27/05/11: Gwobrwyo colegau a dysgwyr eithriadol\nGwobrwyo colegau a dysgwyr eithriadol\nMewn seremoni ysblennydd yng Ngwesty Hilton Caerdydd ar 26 Mai, cydnabuwyd dysgwyr ac athrawon eithriadol fel y cyflawnwyr gorau ar draws colegau yng Nghymru, a gwobrwywyd saith coleg am ysgogi gwelliannau sydd o fudd i ddysgwyr.\nMae Gwobrau Blynyddol ColegauCymru'n cydnabod cyflawniadau eithriadol gan ddysgwyr, athrawon a cholegau ac roedd ansawdd y ceisiadau am Wobrau ColegauCymru 2011 yn arbennig o dda. Gwnaethant argraff fawr ar y paneli beirniadu, a nododd fod y colegau wedi "codi'r bar" eleni.\nDywedodd Dr John Graystone, Prif Weithredwr ColegauCymru: "Ar y diwrnod y llongyfarchodd y Gweinidog Addysg Leighton Andrews golegau am ymateb i agenda Llywodraeth Cymru dros newid, roedd yn addas bod y noson wedi dod i ben gan arddangos y gorau oll o arferion colegau.\n"Llongyfarchiadau i'r holl enillwyr. Mae'r gwobrau hyn yn sicrhau bod yr arferion gorau'n cael eu cydnabod yn briodol. Mae'r gwobrau hefyd yn ganolog i ymdrechion di-baid y colegau i godi safonau ym mhob man trwy ddysgu gan y goreuon."\nDefnydd effeithiol o'r Fframwaith Credyd a Chymwysterau Cymru (CQFW) i gysylltu â chyflogwyr: Coleg Glannau Dyfrdwy\nArweinyddiaeth effeithiol wrth gyflwyno sgiliau: Coleg Morgannwg\nYmarfer eithriadol wrth gynnal a gwella ansawdd: Coleg Llandrillo Cymru\nDefnydd arloesol o gynllunio'r cwricwlwm: Coleg Castell Nedd Port Talbot\nDywedodd Prif Weithredwr ColegauCymru, John Graystone: "Yn ogystal â saith categori Gwobrau ColegauCymru 2011 oedd yn agored i golegau, roedd Gwobrau ColegauCymru 2011 hefyd yn cydnabod dau unigolyn: Dysgwr y Flwyddyn ac Athro'r Flwyddyn.\n"Mae'n bwysig i ni gofio bob amser mai diben colegau yw cynorthwyo dysgwyr i gyrraedd eu nodau. Mae athrawon rhagorol yn allweddol i alluogi dysgwyr i gyflawni, ac mae'n iawn iddyn nhw gael eu cydnabod ar y llwyfan genedlaethol. Llongyfarchiadau i Maria McCarthy o Goleg Glan Hafren, a enillodd Wobr Athro'r Flwyddyn yn erbyn cystadleuwyr cryf iawn ar y rhestr fer.\n"Dysgwyr eithriadol, wrth gwrs, yw hanes llwyddiant colegau. Llongyfarchiadau i'r cyd-enillwyr, James Fraser, Coleg y Barri a Shane Evans, Coleg Sir Gâr, ar ennill Gwobr Dysgwr y Flwyddyn. Mae'r ddau'n fodelau rôl ardderchog."\nAeth Dr Graystone ymlaen: "Nid yn unig mae Gwobrau ColegauCymru 2011 o fudd i ddysgwyr, maen nhw hefyd â gwerth eglur i amrywiaeth fawr o sefydliadau cenedlaethol uchel eu parch. Rydym wrth ein bodd i gael nawdd a chefnogaeth gref unwaith eto eleni gan: Agored Cymru, CBAC, City & Guilds/ILM, Edexcel, Learndirect, Dysgu Gydol Oes yn y DU, OCR Cymru, a Tribal Education."\n2. Cymrodd y seremoni wobrwyo le ar noson 26 Mai 2011 yng Ngwesty'r Hilton, Caerdydd.\n3. Mae lluniau o'r enillwyr ar gael.\n4. Dyma gategorïau Gwobrau ColegauCymru 2011 a'u noddwyr:\nAthro/Athrawes y flwyddyn (Dysgu Gydol Oes yn y DU)\nDefnydd effeithiol o'r Fframwaith Credyd a Chymwysterau Cymru (CQFW) i gysylltu â chyflogwyr (Agored Cymru)\nAdnoddau Dysgu Digidol (CBAC/GCDC)\nArweinyddiaeth effeithiol wrth gyflwyno sgiliau (City & Guilds/ILM)\nYmarfer eithriadol wrth gynnal a gwella ansawdd (Tribal)\nDefnydd arloesol o gynllunio'r cwricwlwm (Edexcel)\n11/05/11: Tips arian yn ennill taith i Canary Wharf i fyfyrwyr\nTips arian yn ennill taith i Canary Wharf i fyfyrwyr\nBydd enillwyr cystadleuaeth Tips Arian i Gymru, y cyhoeddwyd eu henwau heddiw, yn mynd gydag enillwyr y gystadleuaeth o bob rhan o'r Deyrnas Unedig i bencadlys Barclays yn Canary Wharf, Llundain, i gael gweld sut mae cyrraedd y brig.\nDyma'r cynigion buddugol yn nhri chategori'r gystadleuaeth, sef Tip Arian i Gymru, Tip Arian i Golegau, a Tip Arian i Unigolion:\nTip Arian i Gymru: "Dylai archfarchnadoedd leihau deunyddiau pacio a chost siopa trwy ddarparu peiriannau i gyflenwi bwydydd sych fel pasta, reis a siwgr, y gallai cwsmeriaid eu rhoi mewn cynwysyddion â chodau arnyn nhw". (Enillwyr: Suzannah, Suzanne a Jakki o Goleg Glannau Dyfrdwy)\nTip Arian i Golegau: "Dylai colegau leihau cost astudio i fyfyrwyr trwy gynnal arwerthiannau gwerslyfrau ail-law, a fyddai hefyd yn lleihau gwastraff a chodi arian i brynu llyfrau newydd". (Enillydd: Carl Mahoney o Goleg Merthyr Tydfil)\nTip Arian i Unigolion: "Gallwch fyw yn unol â'ch incwm trwy dalu biliau'n brydlon er mwyn osgoi taliadau llog, cadw cofnod o'r hyn rydych chi'n ei wario mewn llyfr nodiadau, a storio derbynebau a biliau er mwyn cadw trefn arnyn nhw." (Enillydd: Alex Williams, Coleg Gŵyr Abertawe)\nCystadleuaeth Tips Arian yw penllanw rhaglen ddigwyddiadau Wythnos Sgiliau Ariannol Barclays, sydd wedi rhoi awgrymiadau ac offer defnyddiol i filoedd o fyfyrwyr coleg ar draws Cymru i reoli eu harian mewn amrywiaeth o weithgareddau hwyliog gan gynnwys 'steil ar arian bach', 'her y fasged siopa', prawf blasu o'r enw 'blas ar arian' ac 'awgrymiadau ariannol i deuluoedd'.\nDywedodd Berni Tyler o GolegauCymru, Rheolwr Rhaglen Wythnosau Sgiliau Ariannol yng Nghymru: "Mae miloedd o fyfyrwyr o 14 coleg addysg bellach yng Nghymru wedi dysgu llawer iawn, diolch i'r Wythnos Ariannol eleni. Maen nhw wedi edrych ar sut i gyllidebu a sut i gynilo – sgiliau bywyd hanfodol a fydd yn eu helpu ar eu ffordd trwy addysg ac i fyd gwaith.\n"Mae taith i Canary Wharf yn ddiwedd gwych i weithgareddau'r Wythnos Ariannol eleni. Rwy'n hapus iawn dros y pum myfyriwr buddugol, sydd wedi dangos y gallan nhw gymhwyso eu dysgu a meddwl yn gwbl ddilyffethair."\n1. ColegauCymru yw'r enw newydd ar fforwm. Elusen addysg cenedlaethol ydyw sy'n cynrychioli'r 21 coleg addysg bellach (AB) a'r dau sefydliad AB yng Nghymru. Ei genhadaeth yw i godi proffil addysg bellach ymysg y rhai sy'n gwneud penderfyniadau allweddol er mwyn gwella cyfleoedd i ddysgwyr yng Nghymru. Am ragor o wybodaeth ar GolegauCymru ar colegau y mae yn eu cynrychioli ewch at www.colegaucymru.ac.uk\n2. Mae 'wythnosau' Sgiliau Ariannol Barclays wedi cael eu cynllunio i roi ymwybyddiaeth i fyfyrwyr o faterion ariannol personol ac i roi offer iddynt i reoli eu cyllideb. Gyda chymorth gan GolegauCymru ac eraill, mae Barclays mewn partneriaeth â'r Academi Sgiliau Cenedlaethol ar gyfer Gwasanaethau Ariannol wedi gweithio i ddarparu'r wythnos dysgu mewn 150 o golegau ledled Prydain. www.barclaysmoneyskills.com\n3. Yng Nghymru, y colegau gymrodd rhan yn y gystadleuaeth Tips Arian oedd:\n4. Cyhoeddwyd enwau buddugwyr y gystadleuaeth gan Kathy Brown, Rheolwr Buddsoddiad Cymunedol, ar 9 Mai 2011 mewn disgwyddiad yng Nghaerdydd a drefnwyd gan yr Academi Sgiliau Cenedlaethol ar gyfer Gwasanaethau Ariannol.\n5. Caiff tips diddorol eu cyhoeddi ar www.twitter.com/CollegesWales a thrwy #moneytipsWales #moneyweek.\n14/04/11:Rhagoriaeth y Dyfodol: yr elfen hanfodol i golegau\nRhagoriaeth y Dyfodol: yr elfen hanfodol i golegau\nNi allai "Rhagoriaeth y Dyfodol", cynhadledd flynyddol ColegauCymru ar 26 Mai yng Nghaerdydd, fod yn fwy amserol. Bydd prinder sgiliau, uno colegau, WorldSkills London 2011, dau adroddiad annibynnol ar addysg bellach yng Nghymru, a Chynulliad newydd gyda phwerau mwy yn gefndir i areithiau heriol a gweithdai fydd yn ennyn diddordeb.\nBydd prif siaradwyr y gynhadledd yn cynnwys:\nY Gweinidog dros Addysg yn Llywodraeth newydd Cynulliad Cymru; disgwylir iddo nodi gweledigaeth am addysg a hyfforddiant ar gyfer tymor y Cynulliad newydd\nHuw Jones, Dirprwy Gadeirydd Bwrdd Cyflogaeth a Sgiliau Cymru; mae angen gweithredu ar fyrder ar ei adroddiadau ar anghenion busnesau o ran sgiliau, gan gynnwys sgiliau Cymraeg\nMarion Plant OBE, Pennaeth North Warwickshire and Hinckley College; mae ei choleg wedi bod yn llwyddiannus iawn wrth fentora dysgwyr trwodd i gystadlaethau sgiliau rhyngwladol gan gynnwys WorldSkills\nAndrew Goodall, prif weithredwr Bwrdd GIG Aneurin Bevan, sydd wedi mynd trwy gyfnod o ailstrwythuro mawr gyda gwersi pwysig i'r sector colegau.\nDywedodd Dr John Graystone, Prif Weithredwr ColegauCymru: "Rwyf wrth fy modd gyda safon a statws y prif siaradwyr yng nghynhadledd 'Rhagoriaeth y Dyfodol'. Mae colegau wedi ymrwymo i godi safonau'n barhaus ac i ymchwilio i ffyrdd newydd o fod yn fwy ymatebol i'r cymunedau maent yn eu gwasanaethu. Mae Llywodraeth Cynulliad Cymru wedi cydnabod bod colegau wedi rheoli cyfres o gyllidebau heriol a galwadau i weddnewid y sector addysg a hyfforddiant ôl-16 mewn modd effeithiol iawn.\n"Hyd yn hyn, popeth yn iawn. Ond nid yw'n dod i ben yma. Mae adroddiadau annibynnol a gomisiynwyd gan Lywodraeth Cynulliad Cymru wedi galw am hyd yn oed mwy o uno colegau, mwy fyth o gydweithrediadau gydag amrywiaeth fawr o bartneriaid, a model newydd o lywodraethu colegau.\n"Er mwyn eu dysgwyr a'u cymunedau lleol yn ogystal â'r economi ehangach, mae 'rhagoriaeth y dyfodol' yn elfen hanfodol i golegau. Mae'n rhaid i golegau gynllunio ar gyfer newid strwythurol mawr a chyflenwi sgiliau o ansawdd da sy'n gwneud pobl yn barod am swyddi mewn economi sy'n symud yn gyflym, a hynny i gannoedd ar filoedd o ddysgwyr o bob oed o 14 mlwydd i fyny ac ar bob lefel, o lythrennedd sylfaenol i raddau a chymwysterau proffesiynol."\nDywedodd Dr Graystone i gloi: "Rwy'n sicr y bydd siaradwyr y gynhadledd, ar y llwyfan ac yn y gweithdai, yn herio ac yn ysbrydoli. Disgwylir i'r trafodaethau a fydd yn dechrau yn y gynhadledd arwain at newidiadau gwirioneddol mewn colegau ac yn y cyrff sy'n bartneriaid iddynt."\nCysylltwch â: Sylvia Davies ar 029 2052 2500.\n2. Cynhelir y gynhadledd ar 26 Mai 2011 yng Ngwesty Hilton, Caerdydd.\n13/04/11: Colegau’n buddsoddi mewn sgiliau Cymraeg\nColegau'n buddsoddi mewn sgiliau Cymraeg\nMae ColegauCymru yn creu swydd newydd lefel uwch i gynyddu'r sgiliau Cymraeg y mae colegau a'u myfyrwyr yn ogystal â chyflogwyr yn galw amdanynt.\nSwydd Cyfarwyddwr Dwyieithrwydd yw'r diweddaraf mewn cyfres o ddatblygiadau sydd â'r nod o alluogi colegau addysg bellach i feithrin eu gallu i gynnig darpariaeth sgiliau Cymraeg.\nDan arweiniad ColegauCymru, mae pob coleg addysg bellach wedi mabwysiadu Strategaeth Genedlaethol ar gyfer Dwyieithrwydd mewn Addysg Bellach. Yn ystod 2010, cynorthwyodd ColegauCymru golegau wrth iddynt roi'r Strategaeth ar waith gyda datrysiadau wedi'u teilwra, sy'n adlewyrchu gwahanol anghenion eu cymunedau lleol.\nHefyd mae ColegauCymru wedi bod yn cydweithio'n agos gyda Llywodraeth Cynulliad Cymru a Bwrdd yr Iaith Gymraeg i wella'r ffordd y caiff datblygu sgiliau Cymraeg ei fesur a'i fonitro heb ychwanegu mwy o fân reolau.\nYn awr mae ColegauCymru yn creu swydd benodol i sicrhau bod ymdrechion y colegau'n cael eu cefnogi'n genedlaethol, yn rhanbarthol ac yn lleol. Mae tasgau allweddol y Cyfarwyddwr Dwyieithrwydd yn cynnwys:\ngwella argaeledd cymwysterau sydd ar gael trwy gyfrwng y Gymraeg\nmeithrin gallu athrawon i addysgu trwy gyfrwng y Gymraeg yn y sector addysg ôl-14 ac ôl-16, yn enwedig mewn meysydd arbenigol galwedigaethol a thechnegol\nhelpu dysgwyr i barhau i ddatblygu eu sgiliau Cymraeg wrth iddynt symud ymlaen o un math o ddarparwr i un arall.\nDywedodd Prif Weithredwr ColegauCymru, John Graystone: "Mae colegau ar draws Cymru'n dangos eu hymrwymiad cryf i ddatblygu cenedl ddwyieithog. Bob blwyddyn mae colegau'n datblygu mwy o adnoddau ac yn cyflenwi mwy o gyrsiau trwy gyfrwng y Gymraeg ac yn ddwyieithog, i'w myfyrwyr eu hunain a hefyd i ddisgyblion ysgolion trwy eu partneriaethau cyswllt ag ysgolion. Hefyd, roeddent yn awyddus iawn i fanteisio ar y cyfle a gododd yn ddiweddar i wneud cais am gymorth ariannol i gyflogi un o bedwar Hyrwyddwr Dwyieithrwydd newydd ar gyfer addysg bellach."\nMae symud ymlaen o'r ysgol i'r coleg, o'r coleg i'r brifysgol ac o'r coleg i'r gweithle'n un o'r prif faterion o bwys i ddysgwyr sydd eisiau datblygu eu sgiliau Cymraeg.\nAeth Dr Graystone ymlaen: "Tasg y Cyfarwyddwr Dwyieithrwydd fydd gweithio gyda holl bartneriaid allweddol y colegau, gan gynnwys ysgolion, sefydliadau addysg uwch a chyflogwyr.\n"Mae'r colegau eisoes wedi dechrau cydweithio'n agosach gyda'r sector addysg uwch ac rwyf wrth fy modd bod Bwrdd Cyfarwyddwyr newydd y Coleg Cymraeg Cenedlaethol yn cynnwys dau a benodwyd o'r sector addysg bellach. Hoffwn longyfarch yr un ar ddeg dysgwr o golegau addysg bellach sydd wedi llwyddo gyda'u ceisiadau am y gyfran gyntaf o ysgoloriaethau a gynigiwyd gan y Coleg Cymraeg Cenedlaethol i astudio trwy gyfrwng y Gymraeg mewn sefydliadau addysg uwch.\n"Mae'r sector addysg bellach yn adnabyddus am ei ddyfeisgarwch a'i hyblygrwydd. Mae swydd y Cyfarwyddwr Dwyieithrwydd yn un bwysig iawn sy'n rhan o ymateb y sector addysg bellach i'r angen i wella addysg a hyfforddiant cyfrwng Cymraeg a dwyieithog."\n1. Enw blaenorol ColegauCymru oedd fforwm. Elusen addysgol genedlaethol ydyw sy'n cynrychioli pob un o'r 21 o golegau a sefydliadau addysg bellach yng Nghymru. Ei chenhadaeth yw codi proffil addysg bellach gyda gwneuthurwyr penderfyniadau allweddol er mwyn gwella cyfleoedd i ddysgwyr yng Nghymru. I gael mwy o wybodaeth am GolegauCymru a'r colegau mae'n eu cynrychioli, ewch i www.colegaucymru.ac.uk\n2. Mae mwy o wybodaeth a phecyn cais am swydd Cyfarwyddwr Dwyieithrwydd ar gael o http://bit.ly/hqgOBi Y dyddiad cau ar gyfer ceisiadau yw 4 Mai 2011.\n3. Mae Llywodraeth Cynulliad Cymru wedi ymrwymo i ddarparu cymorth ariannol am y tair blynedd nesaf ar gyfer penodi pedwar Hyrwyddwr Dwyieithrwydd yn y colegau canlynol:\nColeg Glan Hafren/Coleg y Barri/Coleg Cymunedol YMCA/WEA(S)\n4. Bydd yr ymgeisydd llwyddiannus yn gweithio'n agos gyda'r holl Hyrwyddwyr Dwyieithog ac hefyd gyda chanolfan Sgiliaith sy'n cynnig hyfforddiant a chefnogaeth datblygu dwyieithrwydd i golegau addysg bellach.\n5. Mae'r rhai a benodwyd i Fwrdd Cyfarwyddwyr y Coleg Cymraeg Cenedlaethol yn cynnwys Dr Ian Rees, Is-Bennaeth Coleg Llandrillo Cymru, a Linda Wyn, Is-Bennaeth Coleg Menai.\n6. Mae'r rhestr o ymgeiswyr llwyddiannus am ysgoloriaethau'r Coleg Cymraeg Cenedlaethol ar gael o http://bit.ly/hIxn2g\n07/04/11: Dyfarnu Medal y Canghellor i Bennaeth ColegauCymru\nDyfarnu Medal y Canghellor i Bennaeth ColegauCymru\nMae'n bleser mawr gan GolegauCymru gyhoeddi bod Medal Canghellor Prifysgol Morgannwg wedi cael ei dyfarnu i'w Brif Weithredwr, Dr John Graystone, i gydnabod ei gyfraniad eithriadol i addysg.\nMae John Graystone wedi cael gyrfa nodedig ym meysydd addysg bellach ac uwch, gan arbenigo mewn datblygu polisi a llywodraethu colegau sy'n berthnasol i'r sector colegau yng Nghymru. Mae'n brif weithredwr ColegauCymru – y corff cenedlaethol sy'n cynrychioli pob coleg a sefydliad addysg bellach yng Nghymru – ers deng mlynedd.\nDywedodd Prif Weithredwr ColegauCymru, John Graystone: "Mae'n fraint ac yn anrhydedd mawr i mi fod Prifysgol Morgannwg wedi dyfarnu Medal y Canghellor i mi. Dros y blynyddoedd diwethaf, mae'r sector ôl-16 wedi wynebu llawer o heriau a phrif nod y partneriaethau sy'n datblygu rhwng addysg bellach ac addysg uwch yw sicrhau gwelliannau i ddysgwyr.\n"Rwy'n arbennig o falch i gael y dyfarniad hwn oddi wrth Brifysgol Morgannwg sydd wedi cynnal partneriaethau agos yn gyson gyda cholegau addysg bellach ac sydd bob amser wedi ceisio diwallu anghenion ei chymunedau lleol o ran addysg a hyfforddiant.\n"Rwy'n diolch i'r Canghellor ac i Fwrdd Cyflwyniadau Prifysgol Morgannwg am yr anrhydedd hwn ac yn edrych ymlaen at barhau â'r berthynas iach iawn sy'n cael ei datblygu rhwng y sectorau addysg bellach ac addysg uwch yng Nghymru."\n2. Cyflwynwyd Medal Canghellor Prifysgol Morgannwg i Dr Graystone gan y Gwir Anrhydeddus yr Arglwydd Morris o Aberafan KG QC, Canghellor y Brifysgol, yng Nghyflwyniad Adroddiad Blynyddol y Brifysgol, a gynhaliwyd ar gampws y brifysgol yn Nhrefforest ar 4 Ebrill 2011.\n06/04/11:Gwrando ar Ddysgwyr Colegau\nGwrando ar Ddysgwyr Colegau\nWrth i gam olaf proses dyfarnu gwobrau blynyddol ColegauCymru 2011 fynd rhagddo, mae colegau'n awyddus i ddangos eu hymrwymiad i wrando ar eu dysgwyr a chyflawni er eu pennaf les.\nYn 'Arloesi wrth Ymateb i Lais y Dysgwr' y mae'r gystadleuaeth gryfaf yn y categorïau sydd ar agor i golegau eleni.\nDywedodd Berni Tyler, Pennaeth Ansawdd a Safonau ColegauCymru: "Fwyfwy mae colegau'n cynnwys myfyrwyr yn eu penderfyniadau ac yn cymryd eu hymrwymiad i ymateb i 'lais y dysgwr' o ddifrif.\n"Dros y flwyddyn ddiwethaf, mae colegau wedi cynyddu eu hymdrechion i gynnwys myfyrwyr. Er enghraifft, aeth nifer fwy nag erioed o'r blaen o gynrychiolwyr staff a myfyrwyr colegau i gynhadledd Undeb Cenedlaethol y Myfyrwyr eleni. Mae staff wedi mynychu sesiynau hyfforddi i'w helpu i gynorthwyo Undebau Myfyrwyr a Swyddogion Sabothol colegau. Mae colegau hefyd yn gweithio'n galed i ddiogelu dysgwyr trwy ddysgu o'r arferion gorau. Hefyd, mae myfyrwyr-lywodraethwyr wedi cymryd rhan mewn rhaglen hyfforddiant bwrpasol i sicrhau y gallant gymryd rhan lawn yn y broses o wneud penderfyniadau mewn colegau."\nWrth roi ei sylwadau ar y nifer o geisiadau am Wobrau Blynyddol 2011, sy'n fwy nag erioed o'r blaen, dywedodd Prif Weithredwr ColegauCymru, John Graystone: "Mae yna hyder cynyddol yn y sector colegau. Mae Estyn – Arolygiaeth Ei Mawrhydi yng Nghymru – wedi dangos bod colegau'n darparu arweinyddiaeth, addysgu, dysgu, cymorth i fyfyrwyr a rheolaeth ariannol o ansawdd da. Hefyd, yn ddiweddar mae Llywodraeth Cynulliad Cymru a dau adroddiad annibynnol wedi canmol perfformiad llywodraethwyr colegau a llongyfarch colegau ar eu hymdrechion i gydweithredu gyda darparwyr eraill er budd dysgwyr.\n"Ond nid yw colegau addysg bellach yn hunanfodlon. Maent i gyd wedi ymrwymo i barhau i godi lefel eu perfformiad. Mae'r ymrwymiad cadarn hwn i ansawdd da wedi ysgogi mwy o geisiadau gan nifer fwy o golegau ar gyfer gwobrau blynyddol ColegauCymru 2011. Yn arwyddocaol, nid oes gan un coleg fonopoli ar ansawdd da. Mae 15 coleg o bob rhan o Gymru, nifer sy'n fwy nag erioed o'r blaen, wedi cyrraedd y rhestr fer ar gyfer y naw categori yn y gwobrau eleni."\nCasglodd Dr Graystone: "Mae seremoni wobrwyo ColegauCymru yn ddathliad bywiog o'r gorau sydd gan golegau Cymru i'w cynnig. Mae ColegauCymru yn falch iawn o dderbyn nawdd am y gwobrau oddi wrth nifer o gyrff dylanwadol ac rwy'n edrych ymlaen yn fawr iawn at y seremoni wobrwyo ar 26 Mai pan fydd noddwyr y gwobrau yn cyhoeddi'r enillwyr haeddiannol."\n2. Categoriau Gwobrau 2011 a'u noddwyr yw:\nArloesedd wrth ymateb i lais y dysgwr (OCR)\nDefnydd eithriadol o dechnoleg (UfI/learndirect)\n3. Caiff yr enillwyr eu cyhoeddi mewn seremoni fydd yn cloi Cynhadledd Flynyddol ColegauCymru yng Ngwesty'r Hilton, Caerdydd ar 26 Mai 2011.\n4. Y colegau sydd wedi cyrraedd y rhestrau byrion yw: Coleg Ystrad Mynach, Coleg Sir Gâr, Coleg Catholig Dewi Sant, Coleg Iâl, Coleg Gwent, Coleg Morgannwg, Coleg Glannau Dyfrdwy, Coleg Penybont, Coleg Menai, Coleg Llandrillo, Coleg Sir Benfro, Coleg Castell Nedd Port Talbot, Coleg Gŵyr Abertawe, Coleg y Barri, Coleg Glan Hafren.\n5. I noddi'r gynhadledd neu i arddangos yn y Gynhadledd Flynyddol a Chynhadledd Llywodraethwyr Addysg Bellach (25 Mai yng Ngwesty'r Hilton, Caerdydd) fel ei gilydd, cysylltwch â Sylvia Davies ar 029 2052 8384 neu ebostiwch Sylvia.davies@colegaucymru.ac.uk\n6. Mae adroddiadau arolygiadau Estyn ar gael o www.estyn.gov.uk\n7. Mae dau adroddiad diweddar wedi cymeradwyo colegau:\nSefydlodd y Gweinidog dros Blant, Addysg a Dysgu Gydol Oes Grŵp Gorchwyl a Gorffen ar gyfer Adolygu Strwythur Gwasanaethau Addysg yn yr hydref 2010. Cyhoeddwyd yr adroddiad ar 29 Mawrth 2011 ynghyd â Datganiad Gweinidogol. Mae'r adroddiad ar gael o: http://cymru.gov.uk/topics/educationandskills/publications/wagreviews/educationservicesreview/?skip=1&lang=cy\nSefydlodd y Gweinidog dros Blant, Addysg a Dysgu Gydol Oes banel adolygu arbenigol i ymchwilio i wahanol fodelau llywodraethu ar gyfer Sefydliadau Addysg Bellach yng nghyd-destun yr amgylchedd economaidd-gymdeithasol presennol. Mae adroddiad y Grŵp Gorchwyl a Gorffen annibynnol ar gael o: http://new.wales.gov.uk/topics/educationandskills/publications/wagreviews/fegovreview/?skip=1&lang=cy\n28/03/11: Maniffesto ar Gyfer Dysgwyr\nManiffesto ar Gyfer Dysgwyr\nGalluogi dysgwyr i lwyddo a'r economi i ffynnu yw'r prif ddeilliannau y dymuna ColegauCymru eu gweld wrth lansio maniffesto ar gyfer etholiadau Cynulliad Cenedlaethol Cymru.\nMae maniffesto ColegauCymru yn galw ar ymgeiswyr yn etholiadau'r Cynulliad i gefnogi:\ncanolbwyntio ar wella sgiliau sylfaenol\nhybu llwybrau galwedigaethol mewn modd cadarnhaol\ncontinwwm dysgu gyda mwy o hyblygrwydd drwodd i lefelau uwch\nstrwythyr proffesiynol i'r gweithlu addysg bellach.\nDywedodd Prif Weithredwr ColegauCymru, John Graystone: "Mae addysg a hyfforddiant yn borth i gyflogaeth a mwy o hunan-barch. Ond mae gormod o unigolion yn cael eu rhwystro rhag cyrraedd eu nod. Mae economi Cymru'n dioddef ac mae dysgwyr yn wynebu heriau oherwydd:\nmae'r galw am ddysgu'n uwch nag y mae'r cyllid yn caniatáu ar ei gyfer\nmae diffyg sgiliau sylfaenol yn atal nifer o ddysgwyr rhag cyflawni\nmae pwysau parhaol i roi mwy o werth i gymwysterau academaidd na phob math arall o gymhwyster yn difetha symbyliad llawer o bobl ac yn arwain at dangyflawniad\nmae angen mwy o gyfleoedd i astudio'n lleol ac yn rhan-amser ar lefelau uwch (Lefel 4+) a rhaid i bob sefydliad addysg ymrwymo i bartneru er lles dysgwyr\nGorffennodd Dr Graystone: "Mae maniffesto ColegauCymru ar gyfer etholiadau'r Cynulliad yn cynnig ffyrdd o waredu rhwystrau'r sustem, galluogi unigolion i lwyddo a'r economi i ffynnu o fewn cyfnod ariannol heriol. Dwi'n mawr obeithio y bydd ymgeiswyr yn etholiadau'r Cynulliad yn cofleidio'r atebion a gynigir yn maniffesto ColegauCymru ac yn ymweld â'u colegau lleol i gyfarfod a staff a myfyrwyr."\n2. Mae etholiadau i Gynulliad Cenedlaethol Cymru yn cymryd lle ar 5 Mai 2011.\nStriking on Pensions Wrong Approach\nColegauCymru / CollegesWales recognises the concerns of college staff on the Government's proposed pension reforms but regrets that protest will take the form of industrial action.\nChief Executive of ColegauCymru / CollegesWales, John Graystone, said: "The Government's proposals to reform public sector pensions are likely to affect all college staff, including lecturers. We recognise the concerns of the staff, and note that the TUC is negotiating with the Government on the reform package.\n"We regret that the University and College Union has proposed strike action. A strike will disrupt students' education. That's the wrong approach."\n2. The Universities and College Union (UCU) has proposed strike action on 24 March 2011.\n02/02/11: Colegau yn Croesawu Ymrwymiadau'r Gweinidog\nColegau yn Croesawu Ymrwymiadau'r Gweinidog\nMae ColegauCymru heddiw wedi croesawu araith y Gweinidog Addysg ar ddyfodol addysg yng Nghymru: "Mae Addysg yn Gwneud Gwahaniaeth".\nDros y flwyddyn ddiwethaf, mae colegau wedi tynnu sylw at eu gofid bod canran y dysgwyr sy'n cyrraedd coleg addysg bellach â thrafferthion mewn sgiliau sylfaenol yn fwy na'r disgwyl. Roedd colegau yn falch clywed yn yr araith heddiw bod y Gweinidog Addysg yn bwriadu rhoi ffocws penodol ar sgiliau sylfaenol, ac ar lythrennedd a rhifedd yn benodol.\nYn ogystal, bu i'r colegau groesawu ymrwymiad digamsyniol y Gweinidog i ddarparu mwy o gyfleoedd galwedigaethol i ddysgwyr oed 14 ac 16, a bod angen cyflawni'r estyniad yn y cwricwlwm drwy bartneriaethau yn hytrach na thrwy chystadleuaeth.\nDywedodd Dr John Graystone, Prif Weithredwr ColegauCymru: "Rydyn ni'n falch bod y Gweinidog Addysg wedi atgyfnerthu ei ymrwymiad i ehangu cyfleoedd galwedigaethol i ddysgwyr oed 14 ac 16 trwy ddisgwyl i ddarparwyr addysg weithio mewn partneriaethau effeithiol."\nI gloi, dywedodd Dr John Graystone: "Mae colegau yn awyddus i gydweithio â'r llywodraeth, awdurdodau lleol ac ysgolion wrth fynd i'r afael â'r agenda holl-bwysig hwn. Rydyn ni i gyd yn rhannu'r gred am yr angen i gyflawni ac i gynnal safonau uchel ac rydyn ni i gyd ym ymrwymedig i Gymru fel 'y wlad sy'n dysgu'."\nElusen addysgiadol genedlaethol yw ColegauCymru sy'n cynrychioli pob un o'r 21 o golegau a sefydliadau addysg bellach (AB) yng Nghymru. Ei genhadaeth yw i godi proffil addysg bellach ymysg y rhai sy'n gwneud penderfyniadau allweddol ac i wella cyfleoedd i ddysgwyr yng Nghymru. Am ragor o wybodaeth ar ColegauCymru a'r colegau mae'n eu cynrychioli, gweler www.colegaucymru.ac.uk\nBu i Leighton Andrews AC, Gweinidog dros Blant, Addysg a Dysgu Gydol Oes Llywodraeth Cynulliad Cymru draddodi araith dan y teitl "Mae Addysg yn Gwneud Gwahaniaeth" ar 2 Chwefror 2011 yn Theatr Reardon Smith, Caerdydd. Ceir copi o'r araith o: http://wales.gov.uk/newsroom/educationandskills/2011/110202education/?skip=1&lang=cy\n18/01/11:Cyhoeddi Cystadleuaeth am Ragoriaeth mewn Addysg Bellach\nDisgwylir cystadlu brwd rhwng colegau addysg bellach eleni wrth i gategorïau Gwobrau ColegauCymru 2011 agor i geisiadau. Mae'r gwobrau'n adnabod a dathlu rhagoriaeth mewn addysg bellach.\nMaent yn cynnig cyfle i arddangos rhagoriaeth ac arfer orau ar draws ystod eang o feysydd ac maent yn ffurfio rhan o waith ColegauCymru i godi safonau drwy hunan reoleiddio.\nDefnydd effeithiol o'r Fframwaith Credyd a Chymwysterau Cymru (CQFW) i gysylltu â chyflogwyr\nDefnydd eithriadol o dechnoleg\nDywedodd Berni Tyler, Pennaeth Ansawdd ColegauCymru: "Mae'r gwobrau'n cydnabod cyflawniad rhagorol, yn tynnu sylw at ehangder y ddarpariaeth mewn sefydliadau addysg bellach ac yn cydnabod y cydweithredu rhwng sefydliadau a chyrff eraill.\n"Mae ColegauCymru yn falch iawn o dderbyn nawdd am y gwobrau oddi wrth nifer o gyrff dylanwadol. Maen nhw i gyd yn cydnabod y cystadlu brwd am y gwobrau, ac maent yn gweld y gwobrau yn symbyliad i wella ansawdd ar draws y sector gyfan."\nBydd seremoni i gyhoeddi'r buddugwyr yn cael ei gynnal yn ystod cinio Cynhadledd Flynyddol ColegauCymru ar 26 Mai 2011 yng Nghaerdydd.\nMae manylion y gwobrau a ffurflen gais ar gael o: Gwobrau Blynyddol\nNoddwyr Gwobrau 2011:\nCBAC/Grid Cenedlaethol ar gyfer Dysgu\nDysgu Gydol Oes yn y DU (LLUK) Edexcel\n4. Bydd y paneli sydd yn barnu'r ceisiadau ar gyfer Gwobrau ColegauCymru 2011 yn cynnwys staff uwch o gyrff dylanwadol sy'n debygol o gynnwys: Cyrff dyfarnu Estyn Llywodraeth Cynulliad Cymru Dysgu Gydol Oes yn y DU (LLUK) Tribal Education Y dyddiad cau ar gyfer derbyn ceisiadau yw 25 Chwefror 2011. Caiff yr enillwyr eu cyhoeddi mewn seremoni fydd yn cloi Cynhadledd Flynyddol ColegauCymru yng Ngwesty'r Hilton, Caerdydd ar 26 Mai 2011.


19 o bobol wedi marw wedi i gwch gorlawn droi drosodd yn India – Golwg360\n19 o bobol wedi marw wedi i gwch gorlawn droi drosodd yn India\n14 Medi 2017 am 08:18\nMae 19 o bobol wedi marw wedi i gwch droi drosodd ar afon Yamuna yng ngogledd India.\nYn ol yr heddlu, roedd yna fwy na 60 o bobol yn teithio yn y cwch pan drodd ger tref Baghpat yn nhalaith Uttar Pradesh yn gynnar ddydd Iau.\nFe lwyddodd deg o bobol i nofio i ddiogelwch, tra bod 31 o bobol yn dal i fod ar goll. Fe gafodd 19 o gyrff eu tynnu o’r afon.\nMae’r awdurdodau’n ymchwilio i achos y ddamwain – er, maen nhw wedi dweud eu bod nhw’n amau bod gormod o bobol yn y cwch oedd wedi’i gwneud i gario 35 o bobol.\n21 o blant ysgol wedi’u lladd mewn damwain bws yn India\nTân mewn ffatri gemegol yn lladd tri yn India\nNaw o blant wedi’u taro gan gar a’u lladd yn India\nCarcharor annibyniaeth Kashmir yn dianc, a heddwas wedi’i ladd\n63 miliwn o ferched “ar goll” o arolwg o boblogaeth India\nPryder am Gristnogion yn India


Integreiddiad Delivra Cazoomi ar gyfer Netsuite a Microsoft Dynamics CRM\nDydd Mawrth, Mai 1, 2012 Dydd Sul, Medi 8, 2013 Douglas Karr\nMae ein marchnata e-bost mae'r noddwr, Delivra, wedi cyhoeddi integreiddiadau gyda'r ddau swît rhwyd ac CRM Microsoft Dynamics llwyfannau gan ddefnyddio Cazoomi.\nOs nad ydych wedi clywed am Cazoomi SyncApps®, mae'n gymhwysiad cwmwl eithaf trawiadol sy'n cydamseru'ch data cyswllt ar draws ariannol, e-fasnach, darparwyr gwasanaethau e-bost a / neu systemau rheoli perthnasoedd cwsmeriaid. Ar gyfer cwsmeriaid menter, mae'r cais Cazoomi yn llawer llai costus na'r datblygiad angenrheidiol. Ac nid oes angen i chi boeni am gwmnïau'n diweddaru eu integreiddiadau ... mae'n rhaid i Cazoomi!\nAr wahân i'r fideo ofnadwy :), mae'n ymddangos bod Cazoomi yn llwyfan cryf iawn wedi'i brofi. Ac mae'n hanfodol bod eich data tanysgrifiwr yn parhau i fod yn gyfredol ar draws llwyfannau. Gall anfon neges allan eich CRM pan fydd tanysgrifiwr wedi optio allan ... neu i'r gwrthwyneb gostio cwsmer i'ch cwmni neu hyd yn oed fynd yn groes i reoliadau CAN-SPAM. Ac mae'n hanfodol bod eich rhestrau marchnata yn cael y wybodaeth ddiweddaraf am eich cronfeydd data cyswllt.\nTags: cysoni apcazoomidelivracrm microsoftNetSuitecydamseru\nMai 24, 2012 12 yn: 25 AC\nDouglas, roeddwn i wrth fy modd â'r sylw, “Ar wahân i'r fideo ofnadwy, mae'n ymddangos bod Cazoomi yn blatfform cryf iawn wedi'i brofi”, ac eto'r fideo hwn oedd ein gyrrwr # 1 ar gyfer SyncApps yn Ch1 gan gyfrannu at dwf platfform 100% qtr / qtr arall. cyfradd.\nWedi gwirioni ar yr ysgrifennu a diolch miliwn gan bob un ohonom @cazoomi: timau twitter.\nps: mae fideos gwell ar ein gwefan docs :) http://www.edocr.com/user/cazoomi\nMai 24, 2012 12 yn: 49 AC\nMeddyliwch faint o arwyddo i fyny y gallech fod wedi'i gael gyda fideo GWYCH?! 🙂 Dim ond bod yn snarky - mae eich platfform a'r hyn rydych chi'n ei wneud wedi creu argraff arnaf.


Melyn y drain - Wicipedia\nMelyn y drain\nRhywogaeth: O. luteolata\nGwyfyn sy'n perthyn i urdd y Lepidoptera yw melyn y drain, sy'n enw gwrywaidd; yr enw lluosog ydy melynion y drain; yr enw Saesneg yw Brimstone Moth, a'r enw gwyddonol yw Opisthograptis luteolata. Ei diriogaeth yw'r ardaloedd Paleoartig a'r Dwyrain Agos.\n33–46 mm ydy lled yr adenydd a cheir un genhedlaeth a'r rheeiny ar eu hadain rhwng Ebrill a Hydref.\nWedi deor o'i ŵy mae'r melyn y drain yn lindysyn sy'n bwyta llawer o ddail, ac wedyn mae'n troi i fod yn chwiler. Daw allan o'r chwiler ar ôl rhai wythnosau. Mae pedwar cyfnod yng nghylchred bywyd glöynnod byw a gwyfynod: ŵy, lindysyn, chwiler ac oedolyn.\nLlun o lyfr Meyers Blitz-Lexikon, 1932\nFfigwr o larfa fel dynwaredwr brigyn\n↑ Poulton, EB (1890). The Colours of Animals. Kegan Paul, Trench, Trubner.\nWedi dod o "https://cy.wikipedia.org/w/index.php?title=Melyn_y_drain&oldid=4568994"\nNewidiwyd y dudalen hon ddiwethaf ar 8 Chwefror 2018, am 17:09.


Cynnig apwyntiad y diwrnod wedyn i gleifion yr Adran Argyfwng mewn prosiect peilot - Bwrdd Iechyd Prifysgol Cwm Taf Morgannwg\n› Cynnig apwyntiad y diwrnod wedyn i gleifion yr Adran Argyfwng mewn prosiect peilot\nMae cleifion sy’n mynd i Ysbyty Brenhinol Morgannwg gyda mân anaf yn hwyr yn y nos yn cael dewis rhwng aros i gael eu gweld neu ddychwelyd y diwrnod wedyn am apwyntiad wedi’i drefnu, o dan gynllun newydd sy’n cael ei dreialu i leihau amseroedd aros.\nBydd pobl sy’n cyrraedd Adran Argyfwng yr ysbyty gyda rhai cyflyrau ar ôl 9.30pm yn cael cynnig apwyntiad arall, naill yn Ysbyty Brenhinol Morgannwg neu Ysbyty Cwm Rhondda, ar ôl cael eu hasesu gan nyrs frysbennu brofiadol. Gall unrhyw glaf ddewis aros yn yr Adran Argyfwng i gael ei drin, fodd bynnag, yn lle dod yn ôl y bore wedyn.\nDywedodd Arweinydd Clinigol yr Adran Argyfwng, Amanda Farrow: “Mae cleifion sy’n dod i’r Adran Argyfwng yn Ysbyty Brenhinol Morgannwg yn hwyr yn y nos gyda mân anaf fel arfer yn gorfod aros am gyfnod hir oherwydd gwaith yr adran. Does dim modd i ni gynnig apwyntiad arall yn yr Uned Mân Anafiadau yn Ysbyty Cwm Rhondda, gan fod y gwasanaeth hwn ar gael rhwng Dydd Llun a Dydd Gwener yn unig, o 9am tan 4.30pm, a dydy’r gwasanaeth ddim ar gael o gwbl ar Wyliau’r Banc.\n“Rydyn ni bellach yn gofyn i gleifion sy’n dod i’r Adran Argyfwng gyda mân anaf ar ôl 9:30 pm i ddod yn ôl y bore wedyn am apwyntiad wedi’i drefnu, naill yn Ysbyty Brenhinol Morgannwg neu Ysbyty Cwm Rhondda. Dim ond ar gyfer rhai cyflyrau penodol y bydd y gwasanaeth hwn ar gael, a hynny ar ôl asesiad gan nyrs frysbennu brofiadol. Bydd cleifion yn cael cynnig moddion i leddfu ar y boen a chymorth cyntaf pan fyddan nhw’n cyrraedd.\n“Os bydd gan glaf fân anaf ac mae’n brysur iawn, iawn, yna fydd ddim rhaid iddo aros. Bydd hyn yn ei gwneud yn bosibl i staff yr Adran Argyfwng weld cleifion mewn ffordd drefnus a bydd hefyd yn helpu o ran cadw pellter cymdeithasol a rheoli aacatal heintiau. ”\nMae’r system hwn o apwyntiadau yn un sy’n cael ei dreialu, ac mae barn cleifion yn cael ei chasglu a’i hystyried er mwyn penderfynu ar y model ar gyfer gwasanaethau yn y dyfodol.\nBydd cleifion agored i niwed a phlant gyda clais neu anaf ac sydd ddim yn gallu symud yn cael eu gweld y tro cyntaf y byddan nhw’n dod aton ni, yn lle cael cynnig apwyntiad ar y diwrnod wedyn.


Dweud eich dweud: Ymgynghoriad ar Wasanaeth Telecare\nHafan > Cyngor > Ymgynghori > Dweud eich dweud: Ymgynghoriad ar Wasanaeth Telecare\nOs ydych yn ddefnyddiwr gwasanaeth Telecare neu beidio, hoffwn glywed wrthoch chi!\nRydym yn edrych ar ffyrdd i ddatblygu’r gwasanaeth ac yn croesawu syniadau oddi wrth breswylwyr y Fro.\nMae TeleV yn cynnig amrywiaeth o wasanaethau a chyfarpar sy’n defnyddio technoleg i alluogi i bobl fregus fyw bywyd mwy annibynnola mwy diogel yn eu cartrefi eu hunain.\nOs bydd larwm yn canu, bydd staff y gwasanaeth monitro 24 awr (7 niwrnod yr wythnos) yn cysylltu â pherthynas neu gymydog yr unigolyn neu â'r gwasanaethau brys i geisio help.\nAdborth ar Wasanaeth Teleofal\nRydym am ystyried a yw’r gwasanaeth Teleofal presennol (TeleV, TeleV+ a Gwasanaeth Larwm Cymunedol y Fro) yn ateb anghenion unigolion, eu gofalwyr a’u teuluoedd. Byddai’n fuddiol iawn i ni, felly, petaech gystal ag ateb ychydig gwestiynau.\nByddwn yn defnyddio’r wybodaeth hon i lywio sut mae’r gwasanaeth yn datblygu ar gyfer y dyfodol.\nNodwch: hoffwn glywed oddi wrth ddefnyddwyr y gwasanaeth, defnyddiwr posib a’u teuluoedd\nDweud eich dweud ar-lein


Canolfan Newyddion - Gwerthu Cymru\nRhaid i Gymru fod yn fwy cystadleuol o ran mewnfuddsoddi, yn ôl adroddiad newydd gan Ysgol Fusnes Caerdydd. Nod yr astudiaeth, a gomisiynwyd gan Bartneriaeth Busnes Caerdydd, oedd darganfod sut mae’r asiantaethau sy’n hyrwyddo mewnfuddsoddi yn gweithredu yng Nghymru. Mewn ymateb i bedwar canfyddiad allweddol, mae’r adroddiad yn argymell cydweithio agosach rhwng asiantaethau yng Nghymru, ynghyd â defnyddio adnoddau’n fwy effeithlon a’r angen i newid ymagwedd er mwyn datblygu brand cryfach ar gyfer Cymru. Mae’r adroddiad hefyd yn pwysleisio y dylai Llywodraeth Cymru ddatblygu polisi cyson, â chefnogaeth yr holl asiantaethau, ynglŷn â denu buddsoddiad gan sectorau allweddol allanol. Dywedodd awdur yr adroddiad, Dr Andrew Crawley o Ysgol Fusnes Caerdydd: "Roedd yr astudiaeth yn unigryw o ran ymchwil i fuddsoddiad uniongyrchol tramor oherwydd roedd yn canolbwyntio ar y rhai sy’n gwneud y gwaith. "Yng Nghymru heddiw mae yna niferoedd sylweddol o sefydliadau sydd â’r swyddogaeth o ddenu mewnfuddsoddi. Mae angen i ni gael yr asiantaethau hynny i gydweithio’n agosach er mwyn gwneud yn siŵr fod yna neges gyson yn cael ei throsglwyddo i’r byd busnes, sef bod Cymru’n barod i dderbyn busnes."\nDywedodd Cadeirydd Partneriaeth Busnes Caerdydd, Adrian Clark: "Mae denu buddsoddiad i Gymru’n dal i fod yn hanfodol, a dylai gwerthu Cymru fod yn ymdrech ar y cyd. Mae Caerdydd yn ffenestr siop, ond mae dinasoedd eraill hefyd yn chwarae rhan bwysig. Mae’r adroddiad hwn yn crynhoi nifer o feysydd. Dydy’r cyfan ddim yn newyddion da, ond mae’n bwysig cofio taw llinell yn y tywod yw’r adroddiad hwn. Rhaid i ni gefnogi pawb – o’r Llywodraeth i gwmni cynhenid bach sy’n cyflenwi cwmni rhyngwladol."\nYchwanegodd Roy J Thomas, Cyfarwyddwr Partneriaeth Busnes Caerdydd: "Mae hyn yn ymwneud nid yn unig â Chaerdydd neu fewnfuddsoddi - mae’n ymwneud â’r argraff y mae Cymru’n ei wneud yn rhyngwladol. Does a wnelo hyn ddim â chystadleuaeth rhwng buddsoddiad cynhenid a mewnfuddsoddiad, neu rhwng y sectorau preifat a chyhoeddus, neu rhwng gogledd a de. Nid llywodraeth neu awdurdodau lleol yn unig sydd â dyletswydd i ganmol a hybu Cymru, ond pob dinesydd sydd am weld Cymru’n ffynnu.\n"Rhaid i ni edrych tua’r dyfodol. Mae yna gytundeb barn fod rhaid i bawb ohonom weithio gyda’n gilydd."\nMae modd lawrlwytho adroddiad Selling Wales yma Dolenni PerthynolYsgol Busnes Caerdydd


Prif Weithredwr – Swyddi360\nDyddiad cau: 12 Hydref 2021\nMae hwn yn gyfle hynod gyffrous i arwain a chyflawni uchelgeisiau digidol ysbrydoledig ar gyfer y gwasanaeth a’r sector darlledu. Mae Bwrdd S4C yn chwilio am Brif Weithredwr i ddarparu arweinyddiaeth weledigaethol wrth iddo weithredu ei strategaeth ddigidol feiddgar ac uchelgeisiol.\nBydd gan y Prif Weithredwr weledigaeth greadigol, eglur a dealltwriaeth eang o’r dirwedd gyfryngol yng Nghymru. Bydd yr ymgeisydd llwyddiannus yn arweinydd ysbrydoledig ac yn gyfathrebwr naturiol sydd â’r gallu i greu a diwallu datrysiadau arloesol. Y Prif Weithredwr sy’n gyfrifol am feithrin a chynnal perthnasau cryf â phrif randdeiliaid allweddol yn ogystal â gweithio’n agos gyda’r Cadeirydd i wneud y mwyaf o effeithiolrwydd Bwrdd S4C.\nAm sgwrs anffurfiol a manylion pellach, cysylltwch â thîm Goodson Thomas team ar info@goodsonthomas.com neu 02921 674422. Os am wneud cais, ewch i https://www.goodsonthomas.com/opportunities gan nodi 0328-GT-S4C yn y llinell pwnc gan atodi CV a llythyr eglurhaol. Bydd pob cais yn cael ei gydnabod.


SKAI: Bwyty De Corea Newydd yn Dhaka – Stokepic\nSKAI: Bwyty De Corea Newydd yn Dhaka\nDiolch i wasanaethau ffrydio ar-lein, mae diwylliannau o’r dwyrain, yn bennaf o Dde Korea, wedi bod yn treiddio i’n bywydau bob dydd ein hunain. O chwarae gemau maes chwarae a defnyddio colur Corea i fwyta bibimbap, nid ydym ni fel cenhedlaeth “Netflix” wedi gadael unrhyw garreg heb ei throi.\nWedi dweud hynny, Hot Pot fu’r pwnc llosg yn y dref y tymor hwn. Gyda nifer o amrywiadau mewn gwahanol fwydydd yn Nwyrain a De-ddwyrain Asia, tarddodd cysyniad y Hot Pot yn Tsieina. I’r rhai anghyfarwydd, yn ei hanfod, pot mudferwi o gawl sy’n coginio’r bwydydd o’ch dewis chi trwy gydol y pryd.\nOs ydych chi’n gefnogwr o Dde Korea, rydych chi eisoes yn ei wybod, wrth eich bodd ac eisiau mwy. Yn onest, efallai mai dyma un o’r profiadau sy’n cyd-fynd â’n diwylliant, oherwydd mae pot poeth yn ymwneud â choginio cymunedol, casglu ffrindiau a theulu, a phopeth rhyngddynt.\nOs yw’r gweithgareddau cymunedol hyn yn eich cyffroi, SKAI yw’r lle “Hot Pot” i chi! Wedi’i leoli yn ardal tair-wladwriaeth dinas Dhaka, mae SKAI wedi cyflawni’r hyn ychydig iawn sydd wedi gallu ei gyflawni mewn cyfnod byr: adeiladu sylfaen ffyddlon o noddwyr.\nArweiniodd Mariha Khalid a Huma Khair, perchnogion SKAI, eu cwmni yn gobeithio cyflwyno profiad bwyta De Corea i olygfa bistro Dhaka. Fodd bynnag, pwysleisiodd Huma a Mariha na fyddai eu hantur wedi dwyn ffrwyth heb gymorth, cefnogaeth a chyngor gŵr Mariha, Md Wasim Rahman, perchennog bwyty hynafol yn ei rinwedd ei hun.\nPan ofynnwyd iddo a oedd connoisseurs Dhaka yn barod ar gyfer Hot Pot, dywedodd Huma, “Cawsom ein synnu ar yr ochr orau gan faint y mae ein cwsmeriaid yn barod i gamu allan o’u parth cysurus i roi cynnig ar brofiadau newydd.” Ychwanegodd ymhellach fod twf economaidd-gymdeithasol wedi arwain noddwyr, o bob oed, i fod yn fwy ymwybodol o ddiwylliannau eraill ac yn fwy brwdfrydig yn eu cylch.\nMae hyd yn oed y gymuned alltud yn Dhaka yn cael ei denu i SKAI oherwydd dilysrwydd y blasau y mae eu seigiau’n eu cynnig. Ychwanegodd Mariha, “Mae un o’n cwsmeriaid ffyddlon, noddwr Tsieineaidd, yn cael cinio yma bron bob dydd. Dywedodd wrthyf hyd yn oed fod ein bwyd yn ei atgoffa o gartref. Oherwydd yr ymateb llethol hyd yn hyn, rydym yn bwriadu ehangu’r bwyty ac ychwanegu lolfeydd.” arbennig preifat ar gyfer ein cwsmeriaid. Rydym am wneud yn well a chynllunio pethau mwy ar gyfer SKAI.”\nYn draddodiadol, roedd Hot Pot yn fwyaf poblogaidd yn ystod y tymhorau oerach, er bod cwsmeriaid deniadol yn llenwi seddi SKAI hyd yn oed ar nosweithiau glawog yr haf. Mae pwysigrwydd pot poeth yn rhannol oherwydd ei wres cyson, gan ei fod yn aros yn mudferwi trwy gydol y pryd bwyd. Sy’n cael ei gynnal gan staff a chriw’r bwyty trwy gydol eich profiad.\nYmhellach, mae pres top SKAI yn ymfalchïo mewn credu nad dim ond ar gyfer cinio neu swper yn unig y mae bwyta stiw; mae hefyd yn aml yn gwasanaethu fel digwyddiad cymdeithasol. Oherwydd bod y pot poeth yn cael ei weini yng nghanol y bwrdd, mae pobl yn ymgynnull o’i gwmpas. Mae’n gyfle gwych i ddal i fyny gyda theulu a ffrindiau tra bod pawb gyda’i gilydd.\nYn bwysicaf oll efallai, mae’r pot poeth yn bodloni dewisiadau pawb. Bydd SKAI yn caniatáu i gwsmeriaid ddewis eu dewis o broths i wasanaethu fel sylfaen cawl, a hefyd yn caniatáu i un pot gael blasau lluosog.\nYn olaf, gall cwsmeriaid SKAI roi beth bynnag maen nhw ei eisiau yn y pot poeth. Gall cwsmeriaid ofyn pa broteinau (pysgod, cig eidion, cyw iâr), llysiau neu fwydydd eraill y maent yn eu hoffi, a gallant goginio eu bwyd at eu dant.\nYn ogystal â chynhwysion Hot Pot ffres, mae SKAI yn cynnig llu o ffugau blasus wedi’u gwneud â neithdar ffrwythau ffres wedi’i fewnforio a chynhwysion organig eraill ynghyd â seigiau blasus eraill o Dde Corea a fydd yn eich gadael chi eisiau mwy. Mae’n lle y mae’n rhaid i chi ymweld ag ef gyda grŵp o ffrindiau a theulu i gael amser da yn nhristate Dhaka.\nPethau i’w gwybod am pot poeth\nMae rhai bwytai yn arbenigo yn eu potes, felly efallai yr argymhellir yfed powlen (neu bowlen) o gawl cyn ychwanegu’r cynhwysion. Mae hyn yn dibynnu ar y lle ac mae i fyny i chi yn gyfan gwbl.\nDefnyddiwch chopsticks wrth drin bwyd. Mae’n fwy hylan gan fod y pot yn cael ei rannu gan bawb!\nGwnewch yn siŵr eich bod yn troi’r chopsticks yn gyflym yn y pot pan fydd y dŵr yn berwi ar ôl trin cig amrwd; mae angen i chi sicrhau eu bod yn hylan.\nCyfeiriad: Ty 6/A, Ffordd 113, 5ed Llawr, Gulshan Avenue